text:
Өфөлә «Аҡбуҙат» журналының балалар конкурсында еңеүсенең шиғырҙары айырым китап булып донъя күрәсәк
ӨФӨ, 2016 йыл, 21 апрель. /«Башинформ» мәғлүмәт агентлығы, Ләйлә Аралбаева/.
Өфөлә «Аҡбуҙат» журналы «Бәпембә» II республика балалар шиғриәте фестивален уҙғарҙы. Ул баҫманың 25 йыллығына арналды. «Башҡортостан» дәүләт концерт залында үткән сарала Фәүзиә Рәхимғолова исемендәге призға балалар шиғыр конкурсына ла йомғаҡ яһалды.
Гран-приға Рәми Ғарипов исемендәге гимназияның 7 класс уҡыусыһы, Ейәнсура районының Байыш ауылынан Ғайсар Ҡансурин лайыҡ булды. «Аҡбуҙат» журналының баш мөхәррире Тамара Искәндәриә-Юлдашева хәбәр итеүенсә, йәш шағирҙың шиғырҙары китап булып баҫыласаҡ.
«Бәпембә» балалар шиғриәте фестивалендә республиканың төрлө райондарынан 40-тан ашыу бала ҡатнашты. Уларҙың һәммәһе лә — төрлө номинацияларҙа һәм йәш категорияларында еңеүселәр. Улар өсөн билдәле яҙыусылар менән осрашыу ойошторолдо. Тамара Искәндәриә-Юлдашева, Әлфиә Әсәҙуллина, Дамир Шәрәфи, Гөлназ Ҡотоева, Сөләймән Латипов, Мөнир Ҡунафин оҫталыҡ дәрестәре үткәрҙе. Фестивалгә килгән балалар полиграфия комбинатының китап баҫыу цехтарында булды һәм Өфөнөң иҫтәлекле урындары буйлап экскурсияла йөрөнө.
«Башҡортостан Республикаһы» нәшриәт йорто»ноң генераль директоры Венера Хәкимова, уның урынбаҫары Гөлназ Ермохина, Мәғариф министрлығы милли мәғариф бүлегенең төп белгесе Гөлсөм Әбдрәхимова, «Киске Өфө» гәзитенең баш мөхәррире Гөлфиә Янбаева һәм башҡа абруйлы ҡунаҡтар журналды 25 йыллығы менән ҡотланы. Еңеүселәргә «Алтын бишек», «Изгелек», «Хыял» номинацияларында дипломдар тапшырылды.


c: text/html

text:
Рөстәм Хәмитов ҡушыуы буйынса Вьетнамда бәләгә тарыған яҡташыбыҙға хәйриә ярҙамы күрһәтелде
24 майҙа Салауат ҡалаһында йәшәгән Лариса Хисмәтуллинаның туғандары зыян күреүсене Рәсәйгә эвакуациялау буйынса ярҙам һорап Башҡортостан Президенты Рөстәм Хәмитовҡа мөрәжәғәт итте. Туристик путевка буйынса Вьетнам Республикаһының Нячанг ҡалаһында ял иткән яҡташыбыҙ юл-транспорт фажиғәһе һөҙөмтәһендә ауыр йәрәхәттәр алған.
27 майҙа зыян күргән ҡатынды Ғәҙәттән тыш хәлдәр министрлығы самолеты менән Мәскәүгә алып килделәр, тип хәбәр иттеләр республика башлығының матбуғат хеҙмәтенән. Шулай уҡ Башҡортостан Президенты ҡушыуы буйынса ҡатынға бюджеттан тыш сығанаҡтарҙан 600 мең һум күләмендә хәйриә ярҙамы күрһәтелде.
Әлеге ваҡытта яҡташыбыҙ Тергеҙеү медицинаһы дауалау-реабилитация үҙгендә тейешле дауалау ала.

robotstxt: allowed

filter: keep


text:
Фото:
Башҡортостандың Сауҙа-сәнәғәт палатаһы йәштәр менән эшләйәсәк
Фото:
Башҡортостан Республикаһы Сауҙа-сәнәғәт палатаһының «Территорияларҙы үҫтереү» проекты сиктәрендә «Башинформ» агентлығында матбуғат-конференцияһы үтте. БР Сауҙа-сәнәғәт палатаһы президенты Юрий Пустовгаров журналистарға был проекттың тормошҡа ашырылыуы тураһында һөйләне, шулай уҡ Сауҙа-сәнәғәт палатаһы тарафынан әле башҡарылған эшмәкәрлектең төп йүнәлештәрен билдәләне.
Юрий Пустовгаров һүҙҙәренсә, «Территорияларҙы үҫтереү» исемле яңы проект республикала филиалдар асыуҙы күҙ уңында тота, ул Урал аръяғында старт ала. Сибай, Учалы, Белорет ҡалаларында филиалдар асылып, унда юғары һәм урта махсус уҡыу йорттарының өсөнсө-бишенсе курс студенттары эшкә алынасаҡ. Уҡыу йорттары менән махсус килешеү төҙөләсәк: эш хаҡы һәм техника – Сауҙа-сәнәғәт палатаһынан, бүлмәләр һәм мебель – уҡыу йорттарынан.
Студенттар муниципаль берәмек башлығының территорияны планлаштырыу һәм үҫтереү буйынса командаһына әүерелергә тейеш. Төбәктә бизнес өсөн инфраструктура була алырлыҡ буш ятҡан майҙандарҙы тикшереү, муниципалитеттарҙы үҫтереү буйынса план төҙөү, аныҡ бизнес-проекттар әҙерләү уларҙың төп бурыстары булып торасаҡ.
Юрий Пустовгаров түбәндәге мәғлүмәт менән таныштырҙы: 2011 йылда БР Сауҙа-сәнәғәт палатаһы буш ятҡан майҙандарҙы тикшергән һәм республикала яҡынса бер миллион квадрат метр буш майҙан булыуын асыҡлаған. 1 миллион һум аҡса уртаса өс эшҡыуарға ярҙам итә ала («старт-ап»тың уртаса күләме – 300 мең һум), тип иҫәпләй Сауҙа-сәнәғәт палатаһы белгестәре. Ә инфраструктураға йүнәлтелгән шул уҡ 1 миллион һум аҡса 10 бәләкәй һәм урта бизнес субъектына ярҙам итәсәк.
Шуға күрә территорияларҙы үҫтереү планы түбәндәге бурыстарҙан ғибәрәт: буш майҙандарҙы тикшереү; файҙаланылмаған майҙандарҙы тергеҙеү маҡсатында сәнәғәт, ауыл хужалығы, көнкүреш йүнәлештәрендә тәҡдимдәр әҙерләү; ошо нигеҙҙә муниципаль һәм төбәк бизнес-проекттарын булдырыу тураһында тәҡдимдәр әҙерләп, уларҙы юғары һәм урта махсус уҡыу йорттарын тамамлаусылар менән ойошторолған бәләкәй һәм урта эшҡыуарлыҡ субъекттарына тәҡдим итеү. Бындай саралар 2020 йылға тиклем ун меңләп эш урынын булдырыу мөмкинлеген бирә.
Юрий Пустовгаров билдәләүенсә, территорияларҙы үҫтереү программаһы «Стартҡа хоҡуҡ», «Технологиялар артынан поход», «Бәләкәй ҡалалар – үҫеш нөктәләре» кеүек һәм башҡа проекттар ярҙамында тормошҡа ашырыласаҡ. Уларҙың барыһы ла бер маҡсат – республикабыҙ территорияларын үҫтереүгә һәм предприятиеларҙың халыҡ-ара кимәлгә сығыуына йүнәлтелгән.


text:
Өфөлә ял көндәрендә ойошторолған ауыл хужалығы йәрминкәләрендә 68,7 миллион һумлыҡ продукция һатылған Фото: Олег Яровиков
Өфөлә ял көндәрендә ойошторолған ауыл хужалығы йәрминкәләрендә 68,7 миллион һумлыҡ продукция һатылған
Өфөлә ял көндәрендә ойошторолған ауыл хужалығы йәрминкәләрендә 68,7 миллион һумлыҡ продукция һатылған Фото: Олег Яровиков
ӨФӨ, 2015 йыл, 20 октябрь. /«Башинформ» мәғлүмәт агентлығы, Ксения Калинина/.
Өфөлә уҙған ял көндәрендә ойошторолған ауыл хужалығы йәрминкәләрендә 68,7 миллион һумлыҡ продукция һатылған. Баш ҡалала 2135 сауҙа нөктәһе булдырылды, 46 муниципаль райондарҙан 28 тонна бал, 645,3 тонна йәшелсә, 774,7 тонна картуф һатылды. Был хаҡта «Башинформ» агентлығына республика ауыл хужалығы министрлығының матбуғат хеҙмәтендә хәбәр иттеләр.
Көҙгө йәрминкәләр Өфө, Бәләбәй, Белорет, Благовещен, Ишембай, Октябрьский, Мәләүез, Салауат, Сибай, Стәрлетамаҡ, Туймазы ҡалаларында һәм Бөрйән, Кушнаренко, Көйөргәҙе райондарында уҙҙы.


text:
Рәсәйҙә тыйылған төрөк продукцияһының исемлеге билдәле булды Фото: Олег Яровиков
Рәсәйҙә тыйылған төрөк продукцияһының исемлеге билдәле булды
Рәсәйҙә тыйылған төрөк продукцияһының исемлеге билдәле булды Фото: Олег Яровиков
ӨФӨ, 2015 йыл, 2 декабрь. /«Башинформ» мәғлүмәт агентлығы, Ксения Калинина/.
Рәсәй Хөкүмәте рәйесе Дмитрий Медведев 2016 йылдың 1 ғинуарынан Төркиәнән илгә индереү тыйылған ауыл хужалығы продукцияһы, сеймал һәм аҙыҡ-түлек исемлеген раҫланы.
Хөкүмәт сайтында урынлаштырылған документҡа ярашлы, тауыҡ, күркә ите, томат, башлы һуған, төҫлө һәм брокколи кәбеҫтәһе, ҡыяр, әфлисун, мандарин, виноград, алма, груша, абрикос, персик, нектарин, слива, күгән, еләк, шулай уҡ ҡәнәфер, тоҙ һәм таҙа натрий хлориды санкцияға эләккән.
Евразия иҡтисади союзы рөхсәт иткән күләмдә шәхси ҡулланыу тауарҙарын индерергә мөмкин.


text:
Башҡортостан парламентарийҙары Свердловск өлкәһенә юлланды
БР Дәүләт Йыйылышы-Ҡоролтай делегацияһы спикер Константин Толкачев етәкселегендә бөгөн Свердловск өлкәһенә юлға сыҡты.
Сәфәр программаһында — БР Дәүләт Йыйылышы-Ҡоролтай менән Свердловск өлкәһе Закондар сығарыу Йыйылышы араһында ҡануниәт эшмәкәрлегендә хеҙмәттәшлек тураһында Килешеүгә ҡул ҡуйыу, губернатор Эдуард Россель менән осрашыу, Свердловск парламентарийҙары менән тәжрибә уртаҡлашыу, башҡа саралар.
Делегация составында — Дәүләт Йыйылышы Секретариаты етәксеһе Венир Аҙнағолов, республика парламенты комитеттары рәйестәре Лев Бакусов, Зөфәр Еникеев, Франис Сәйфуллин, комитеттар рәйестәре урынбаҫарҙары Дмитрий Купцов, Эльвира Юнысова, Дәүләт Йыйылышы Рәйесе ярҙамсыһы Наил Фәррәхов.


text:
Рөстәм Хәмитов Бәләбәй районында һабантуйҙа ҡатнаштыФото: Олег Яровиков
Рөстәм Хәмитов Бәләбәй районында һабантуйҙа ҡатнашты
Рөстәм Хәмитов Бәләбәй районында һабантуйҙа ҡатнаштыФото: Олег Яровиков
ӨФӨ, 2016 йыл, 14 июнь. /«Башинформ» мәғлүмәт агентлығы, Александр Смирнов/.
11 июндә Башҡортостан Башлығы Рөстәм Хәмитов Бәләбәй районында һабантуйҙа ҡатнашты. Республика етәксеһе район халҡын яҙғы баҫыу эштәренең тамамланыуы менән ҡотланы.
– Был көндә беҙ баҫыу эшсәндәрен данлайбыҙ, уларға рәхмәт әйтәбеҙ, – тине Рөстәм Хәмитов. – Ауыл халҡына ғына түгел, ҡалала һәм районда йәшәүселәрҙең барыһына ла. Намыҫлы эшләгән һәр кем наградаларға лайыҡ. Әлбиттә, игенсе өсөн төп награда – мул уңыш.
Хәл ителмәгән мәсьәләләргә ҡарамаҫтан, Башҡортостан әүҙем үҫешә, тип билдәләне республика Башлығы. Уның уңыштарында һәм ҡаҙаныштарында төбәк халҡының да роле ҙур.
– Көн һайын Башҡортостанда 2 миллион самаһы кеше эшкә сыға. Улар эшләй, тормошобоҙҙо алға этәрә, – тип билдәләне Рөстәм Хәмитов. – Власть ҡына бөтә проблемаларҙы ла хәл итә алмай. Бергәләп, бер-беребеҙгә ярҙам итеп эшләргә кәрәк.
Төбәк етәксеһе эшсәндәрҙе бүләкләне һәм йәш ғаиләләргә торлаҡ шарттарын яҡшыртыуға сертификаттар тапшырҙы.
Байрам программаһында ижади коллективтарҙың сығышы, конкурстар, ат спорты ярыштары ҡаралғайны. Рөстәм Хәмитов муниципалитет предприятиелары һәм учреждениеларының тирмәләрен ҡараны һәм биләмәне социаль-иҡтисади үҫтереү мәсьәләләрен тикшерҙе.


text:
Башҡортостан баш ҡалаһында «Ҡатын-ҡыҙ – йыл директоры» конкурсы үтәсәк
Йома, 16 ноябрҙә, Өфөлә XVI «Ҡатын-ҡыҙ – йыл директоры» бөтә Рәсәй конкурсының төбәк этабы үтә. Сара БР Сәнәғәт һәм инновацион сәйәсәт министрлығының конференц-залында ойошторола.
Башҡортостандың Эшҡыуар ҡатын-ҡыҙҙар ассоциацияһы рәйесе Алла Кузьмина хәбәр итеүенсә, бәйгелә республиканың төрлө ҡала һәм райондарынан 17 предприятие һәм ойошма етәксеһе ҡатнашасаҡ.
Хәтерегеҙгә төшөрәбеҙ, «Ҡатын-ҡыҙ – йыл директоры» конкурсы Рәсәйҙә 1996 йылдан алып үткәрелә. Илдең иң уңышлы һәм әүҙем ҡатын-ҡыҙ етәкселәрен асыҡлау һәм дәртләндереү, төбәктең социаль-иҡтисади программаларын тормошҡа ашырыуға уларҙың индергән өлөшөн һәм ролен йәмәғәтселеккә танытыу, хәйриә һәм йәмәғәт эшмәкәрлеге менән шөғөлләнгән ҡатын-ҡыҙҙарҙы ҡеүәтләү сараның төп маҡсаттары булып тора.
Төбәк этабында еңеүселәрҙе тәбрикләү тантанаһын 30 ноябрҙә Стәрлетамаҡта II «Эшҡыуарлыҡ. Бәләкәй ҡалалар һәм территориялар – үҫеш нөктәләре» республика форум-күргәҙмәһе сиктәрендә үткәреү планлаштырыла.


text:
Республика мәктәптәре Федераль маҡсатлы программаның конкурс буйынса һайлап алыуында еңеп сыҡты Фото: Олег Яровиков
Республика мәктәптәре Федераль маҡсатлы программаның конкурс буйынса һайлап алыуында еңеп сыҡты
Республика мәктәптәре Федераль маҡсатлы программаның конкурс буйынса һайлап алыуында еңеп сыҡты Фото: Олег Яровиков
ӨФӨ, 2016 йыл, 29 июнь. /«Башинформ» мәғлүмәт агентлығы, Эльмира Сабирова/.
Башҡортостандың биш дөйөм белем биреү мәктәбе 2016-2020 йылдарҙа мәғарифты үҫтереүҙең федераль маҡсатлы программаһының конкурс буйынса һайлап алыуында еңеп сыҡты. Быйыл улар үҙҙәренең проекттарын тормошҡа ашырыу өсөн федераль грант аласаҡ.
Мәғариф министрлығы мәғлүмәттәре буйынса, «Инициативалы инновация проекты» номинацияһында Республика политехник лицей-интернаты һәм Рәми Ғарипов исемендәге 1-се башҡорт республика гимназия-интернаты еңеү яуланы. Сибай гимназия-интернаты һәм Стәрлетамаҡтағы 1-се гимназия «Мәктәп китапханаһын үҫтереү» номинацияһында иң яҡшылары тип танылды. «Башланғыс дөйөм белем биреү программаларын тормошҡа ашырғанда яңы педагогик технологияларҙы әҙерләү, һынау, индереү» номинацияһында Учалы районынан 1-се башҡорт лицейы еңеүсе булды.


text:
Өфөлә трамвайҙар яңыртыла башланы
ӨФӨ, 2015 йыл, 30 март. /«Башинформ» мәғлүмәт агентлығы, Розалиә Вәлиева/.
Өфөләге Муниципаль электр транспорты идаралығында трамвайҙарҙы һәм троллейбустарҙы яңырта башланылар, тип хәбәр иттеләр баш ҡала хакимиәтенең матбуғат хеҙмәтенән. Ремонттан һуң трамвайҙар электр энергияһын 20-40 процентҡа аҙыраҡ ҡуллана.
Капиталь яңыртыу өсөн тәжрибә рәүешендә 2001 йылда сығарылған 71-402 «СПЕКТР» моделендәге дүрт күсәрле пассажир вагоны файҙаланылған. Уны ремонтлауҙа 10 белгес ҡатнашҡан, эштәр дүрт айҙан һуң тамамланған.
Ошо ваҡыт эсендә төп быуындарға һәм агрегаттарға капиталь ремонт яһалған, тормоз системаһы, автоматик идара итеү системаһы яңыртылған, вагонға мейестәр, яңы ултырғыстар, валидатор ҡуйылған. Белгестәр пассажирҙарҙың хәүефһеҙлеге хаҡында ла онотмаған — хәҙер салонда видеокүҙәтеү камералары ла бар. Вагондың эске һәм тышҡы яғы ла буятылған. Яҡтыртыу техникаһы яңыртылған, ишектәр алмаштырылған.
Модернизациялауҙа күсмә состав реостат-контактор идара итеү системаһынан контактор-транзистор системаһына күсерелә. Ҡатмарлы идара итеү механикаһынан баш тартыу ошо системаның өҫтөнлөгө булып тора.
Контактор-транзистор системаһы электр энергияһын 20-40 процент сиктәрендә экономиялауҙы тәьмин итә. Мәҫәлән, яңыртыуға тиклем трамвай йылына уртаса 450-460 мең һумлыҡ электр энергияһын ҡулланһа, башҡарылған эштәрҙән һуң — 260 мең самаһы. Һөҙөмтәлә Муниципаль электр транспорты идаралығы яңыһынан бер ҙә ҡалышмаған пассажир вагонына эйә булды. Яңыртыуға миллион һумдан ашыу аҡса киткән. Ә яңы вагон 10 миллион һум самаһы тора. Капиталь ремонтланған беренсе трамвай Черниковкала маршрутҡа сыға.
Өфөләге Муниципаль электр транспорты идаралығынан хәбәр итеүҙәренсә, трамвай һәм троллейбустарҙы капиталь ремонтлау дауам итә.


text:
«Сәйетбаба» тарихи-мәҙәни үҙәк үҙ эштәрен «Арт-Өфө. Кәсептәр. Сувенирҙар» күргәҙмә-фестивалендә тәҡдим итте
Ғафури районының «Сәйетбаба» башҡорт тарихи-мәҙәни үҙәк халыҡ кәсептәре эштәрен «Арт-Өфө. Кәсептәр. Сувенирҙар» күргәҙмә-фестивалендә тәҡдим итте. Форумдың төп ҡатнашыусылары оҫталар-кәсепселәр, сувенир продукциялары етештереүселәр, профилле уҡыу йорттары һәм галереялар булды.
Сараның программаһы эсендә күп һанлы оҫталыҡ кластары булды, улар – ағаста һүрәт төшөрөү һәм уны һырлыу, һыуыҡ батик техникаһында туҡыманы биҙәү, көршәк яһау эше, гобелен рамаһында ҡул менән туҡыма туҡыу, селтәр энәһе менән селтәр бәйләү, сигенеү, тал сыбығынан төрлө нәмәләр үреү, ҡурсаҡтар эшләү, балаҫ һуғыу, кейеҙ баҫыу һәм быялала витраж рәсеме эшләү.
«Сәйетбаба» башҡорт тарихи-мәҙәни үҙәге башҡорт балаҫтары, музыка ҡоралдары – ҡурай, ҡумыҙ, думбыра; талдан үрелгән әйберҙәр, Красноусольскиҙан ландшафт һәм сувенир продукцияһы күргәҙмәһе тәҡдим итте. Тарихи-мәҙәни үҙәктең оҫталары эш тәжрибәһе менән уртаҡлашыу өсөн киң мөмкинлеккә эйә булды.
Күргәҙмә-фестиваль төбәк һәм Рәсәй баҙарҙарында халыҡтың художетсво һөнәрҙәре һәм Башҡортостандың кәсептәре продукцияһын популярлаштыру һәм алға этәреү маҡсатында, шулай уҡ алдағы ШОС һәм БРИКС саммитары ҡунаҡтары һәм ҡатнашыусылары өсөн сувенирҙар һәр бүләктәр төрлөлөгөн һайлау өсөн уҙғарыла. Форум ҙур эшлекле программанан тора. Ҡараласаҡ мәсьәләләр араһында – халыҡ художество кәсептәренең заманса торошо һәм милли мәҙәниәтте һаҡлау. Сара бурыстары иҫәбендә – Башҡортостандың милли художество кәсептәре традицияларын һаҡлау буйынса закондар инициативаһын ҡарау.
Район делегациялары етәкселәре республикала халыҡ художество һөнәрҙәрен һәм кәсептәрен популярлаштырыу һәм киң таратыу өсөн үҙ тәҡдимдәрен әйтте.


text:
Дмитрий Медведев Федераль Йыйылышҡа Мөрәжәғәтнамәһе менән сығыш яһай
РФ Президенты Дмитрий Медведев Федераль Йыйылышҡа үҙенең Мөрәжәғәтнамәһе менән юғары дәүләт вазифаһын биләгән ваҡытында өсөнсө тапҡыр мөрәжәғәт итә. Дәүләт башлығы яҡын киләсәккә эске һәм тышҡы сәйәсәттең төп йүнәлештәре буйынса үҙенең позицияһын әйтә, шулай уҡ ҡабул ителгән мөһим ҡарарҙар хаҡында мәғлүмәт бирә.
Мөрәжәғәтнамә төп программа документы булып тора һәм, президент фекеренсә, ниндәй проблемалар өҫтөнлөклө һәм уларҙы хәл итеү механизмдары ниндәй – ошолар буйынса йәмғиәткә ориентирҙар бирә. Дәүләт башлығының парламентҡа әлеге Мөрәжәғәтнамәһе — уларҙы халыҡҡа еткереү тарихында 17-сеһе. Медведев парламентҡа ике тапҡыр мөрәжәғәт итте — 2008 йылдың 5 ноябрендә һәм уҙған йылдың 12 ноябрендә. Унан алдағы дәүләт башлығы Владимир Путин Федераль Йыйылышҡа 8 тапҡыр мөрәжәғәт итте. Рәсәй Федерацияһының беренсе президенты Борис Ельцин парламент алдында программа телмәренең төп тезистары менән йылдың төрлө ваҡытында алты тапҡыр сығыш яһаны. Тәүге тапҡыр Президенттың Федераль Йыйылышҡа Мөрәжәғәтнамәһе 1994 йылдың 24 февралендә уҡып ишеттерелде.


text:
Башҡорт драма театрының яңы ижад миҙгелендәге тәүге премьераһы йотлоҡҡа арналғанФото: Олег Яровиков
Башҡорт драма театрының яңы ижад миҙгелендәге тәүге премьераһы йотлоҡҡа арналған
Башҡорт драма театрының яңы ижад миҙгелендәге тәүге премьераһы йотлоҡҡа арналғанФото: Олег Яровиков
ӨФӨ, 2015 йыл, 29 сентябрь. /«Башинформ» мәғлүмәт агентлығы, Ләйлә Аралбаева/.
Мәжит Ғафури исемендәге Башҡорт дәүләт драма театрында Мәскәү драматургы һәм сценарист Олжас Жанайдаровтың әҫәре буйынса «Йот» драмаһының репетициялары бара. Театрҙа ойошторолған матбуғат конференцияһында хәбәр итеүҙәренсә, спектаклдең премьераһы 16-17 октябргә тәғәйенләнгән.
Пьесала уҙған быуаттың 30-сы йылдарындағы ҡот осҡос аслыҡ һүрәтләнә. Ваҡиғалар Ҡаҙағстанда бара. Спектакль өҫтөндә билдәле режиссер Айрат Абушахманов эшләй.
«Беҙ халыҡҡа аслыҡты күрһәтеүҙе маҡсат итеп ҡуймайбыҙ, ә кешеләрҙең ауырлыҡтарҙы нисек үткәреүе хаҡында һөйләргә теләйбеҙ. Меңдәрсә түгел, миллиондарса кеше йотлоҡ ҡорбаны була. Автор 30-сы йылдарҙағы һәм бөгөнгө ваҡиғаларҙы сағыштырып һүрәтләй», — тине театрҙың директоры Олег Ханов.
Ҙур сәхнәлә барасаҡ спектаклдә биш кенә актер ҡатнаша. Төп ролдә — йәш актер Фәнис Рәхмәтов.
«Йот» пьесаһы менән поезда, Аҡтауға барғанда таныштым. Мин шаңҡып ҡалдым! — тип һөйләне Фәнис Рәхмәтов. — Был яңы документаль драма, автор булған фажиғәне һүрәтләй. Һуңынан интернетта ошо тема буйынса мәғлүмәттәр менән таныштым, фотоһүрәттәрҙе ҡараным, башҡорт яҙыусыһы Рәлис Ураҙғоловтың «Аслыҡ» романын уҡып сыҡтым. Роль өсөн сәсемде киҫтерергә тура килде».
«Йот» драмаһының премьераһы М.Ғафури исемендәге Башҡорт академия драма театрының 96-сы ижад миҙгелендә тәүге премьера буласаҡ.


text:
Пенсия фонды страховка взностары буйынса отчеттар ҡабул итә башланы
1 ғинуарҙан эш биреүселәрҙән һәм шәхси эшҡыуарҙарҙан Пенсия фондына отчеттар ҡабул итеү буйынса сираттағы кампания башланды. Мәғлүмәттәрҙе быйыл 15 февралгә тиклем тапшырырға кәрәк.
Рәсәй Пенсия фондының Башҡортостан буйынса бүлексәһе матбуғат хеҙмәтенән хәбәр итеүҙәренсә, Пенсия фонды органдары страховкалатыусыларҙан отчет ҡабул итәсәк. Был отчетҡа тотош ойошма буйынса ялланған хеҙмәткәрҙәр өсөн иҫәпләнгән һәм түләнгән страховка взностары буйынса иҫәп-хисап, һәр хеҙмәткәрҙең эшләү осоро, иҫәпләнгән һәм түләнгән страховка взностары тураһында индивидуаль мәғлүмәттәр индерелә.
Хәтерегеҙгә төшөрәбеҙ, былтырғы йомғаҡтар буйынса Башҡортостан Волга буйы федераль округы төбәктәре араһында страховка взностары кереме күләме һәм үҫеше буйынса алдынғы урындарҙың береһен биләй. Башҡортостан күрше Татарстан менән 3-4-се урындарҙы бүлешә.


text:
Ҡырмыҫҡалы районы мәктәптәре көрәш өсөн келәмдәр менән бүләкләнде
Ҡырмыҫҡалы районының Балалар-үҫмерҙәр спорт мәктәбендә балалар һәм йәштәр араһында милли көрәш буйынса асыҡ республика турниры үтте. Йәштәргә патриотик һәм рухи-әхлаҡи тәрбиә биреү, халыҡтың мәҙәни традицияларын һаҡлап ҡалыу, сәләмәт тормошто пропагандалау, турнирҙа ҡатнашыусыларҙың спорт оҫталыҡтарын үҫтереү, иң көслө батырҙарҙы асыҡлау бәйгенең төп маҡсаттары булып торҙо.
Бөтә донъя башҡорттары ҡоролтайы Башҡарма комитеты рәйесе, Дәүләт Думаһы депутаты Марсель Йосопов исеменән ҡатнашыусыларҙы уның ярҙамсыһы, был йәмәғәт ойошмаһы ағзаһы Гөлнур Ҡолһарина сәләмләне. Шулай уҡ спортсылар алдында Башҡортостандың Уҡыусыларға физик тәрбиә биреү һәм олимпия резервын әҙерләү буйынса идаралығы начальнигы Рәшит Кәримов, Өфө ҡалаһының Милли көрәш һәм бил көрәше федерацияһының башҡарыусы директоры Юнир Ильясов, был Федерация рәйесе урынбаҫары Роберт Исмәғилев сығыш яһаны.
Ярыштар барышында төрлө ауырлыҡ категорияларында иң яҡшы көрәшселәр билдәләнде. Бынан тыш, турнир сиктәрендә Ҡырмыҫҡалы районының Иҫке Муса һәм Бишауыл-Уңғар ауылы мәктәптәренә Бөтә донъя башҡорттары ҡоролтайы Башҡарма комитеты исеменән көрәш менән шөғөлләнеү өсөн келәмдәр алыуға сертификаттар тапшырылды. Өфө көрәшсеһе Артур Зөлҡәрнәев махсус бүләккә лайыҡ булды.


text:
Аҡ
Аҡ - төҫ
Башҡорттарҙа аҡ сафлыҡ,изгелек, яҡтылыҡ образы.
Аҡ һүҙе башҡорт телендә бына нисек ҡулланыла:
- Аҡһаҡал — хөрмәт ҡаҙанған ихтирамлы оло кеше
- Аҡ уй - изге уй
- Аҡ өй - ҡунаҡ өйө
- Аҡ донъя - рәхәт донъя
- Аҡ йылан - йыландар батшаһы
- Аҡ бабай - ололау һүҙе
- Аҡбәйел - яҡшы күңелле кеше
- Аҡ бәпәй итеү - баланы иркәләү, һөйөү һ.б.
Һүҙбәйләнештәр күрһәтеүенсә, аҡ һүҙе ысынлап та яҡшы тойғолар менән бәйле. Мифологияларҙа аҡ һүҙе булған заттар изге кешегә бәхет килтереүсе, уны ҡурсалаусы итеп һүрәтләнә. Мәҫәлән: аҡ йылан алдына яулыҡ һалһаң ул мөгөҙөн һала. Шул мөгөҙҙө тотҡан, күргән кеше бәхетле була тип ышаныу әле лә йәшәй. Аҡ менән бәйле бик күп тыйыуҙар ҙа бар: аҡты, йәғни һөт- ҡатыҡты, түгергә, сәсергә, тапарға ярамай; аҡ йыланда, аҡҡошто үлтерергә ярамай.
Төш юрауҙарында ла "аҡ тун кейһәң һөйөнөрһөң, аҡ әйбер алһаң ҡыуанырһың" тип юрағандар.
Килеп сығышы яғынан аҡ боронғо ҡомартҡыларҙағы төрки аҡ һүҙе менән бәйле.
Әҙәбиәт[үҙгәртергә | вики-тексты үҙгәртергә]
- Фирҙәүес Хисамитдинова. Башҡорт мифологияһы.


text:
Фото:
Башҡортостанстат Бөтә Рәсәй халыҡ иҫәбен алыу мәсьәләләре буйынса семинар үткәрә
Фото:
24 августа сәғәт 10-да Федераль дәүләт статистика хеҙмәтенең Башҡортостан Республикаһы буйынса Территориаль органы (Башҡортостанстат) киң мәғлүмәт саралары вәкилдәре өсөн 2010 йылғы Бөтә Рәсәй халыҡ иҫәбен алыуға әҙерләнеү һәм уны үткәреү мәсьәләләре буйынса сираттағы семинар үткәрә.
Башҡортостанстат хәбәр итеүенсә, семинар барышында 2010 йылғы Бөтә Рәсәй халыҡ иҫәбен алыуҙы үткәреү үҙенсәлектәре, иҫәп алыусы, уға кәрәкле әйберҙәр һәм атрибуттары тураһында мәғлүмәт еткереләсәк. Халыҡ араһында мәғлүмәт-аңлатыу эше алып барыу аспекттары ла ҡуҙғатыласаҡ. Семинарҙа ҡатнашыусыларға халыҡ иҫәбен алыуҙы үткәреү тураһында фильм да күрһәтәсәктәр.
Семинар Башҡортостанстат бинаһында Өфө ҡалаһы, Цюрупа урамы, 17, йыйылыштар залы адресы буйынса үткәрелә.


text:
“Берҙәм Рәсәй” партияһының төбәк бүлексәһе конференцияһы асылды
Өфөлә, БР Дәүләт Йыйылышы-Ҡоролтай Йортоноң Ҙур залында, “Берҙәм Рәсәй” партияһының Башҡортостан төбәк бүлексәһе конференцияһы асылды. Унда партияның бөтә урындағы бүлексәләренән 400-ләп делегат ҡатнаша. Конференцияла Башҡортостан Республикаһы Дәүләт Йыйылышы-Ҡоролтай Рәйесе Константин Толкачев, БР Президенты Хакимиәте Етәксеһе Николай Курапов, БР Президенты ҡарамағындағы Дәүләт советнигы, йәмәғәт ойошмаларының Консультатив советы рәйесе Сергей Лаврентьев ҡатнаша.
Конференцияла партия Программаһының яңы редакцияһы, партия Уставына үҙгәрештәр һәм өҫтәмәләр, шулай уҡ финанс-иҡтисади көрсөк осоронда төбәк һәм урындағы бүлексәләрҙең эшмәкәрлеге тикшереләсәк. Партия форумы XI съезға делегаттар һайлаясаҡ, төбәк Политсоветы һәм уның Президиумы ағзаларын өҫтәп һайлау үткәреләсәк.


text:
Республика студенттар хеҙмәт отрядтары слеты үткәрелә
29 һәм 30 октябрҙә Өфөлә Башҡортостандың студенттар хеҙмәт отрядтарының традицион слеты үткәреләсәк.
Әйтергә кәрәк, һуңғы йылдарҙа йәйге осорҙа тап студенттар хеҙмәт отрядтарында эшләү йәштәр араһында ҙур популярлыҡ менән файҙалана. Мәҫәлән, 2008 йылда республикала ете меңдән ашыу кешене солғап алған 190 хеҙмәт отряды эшләне, 2009 йылда студенттар отряды 250 ине инде.
Слет төҙөлөш, педагогик, экологик, ауыл хужалығы һәм башҡа йүнәлештәрҙәге быйылғы студенттар отрядтары яугирҙарын, шулай уҡ хәрәкәт ветерандарын, БР Йәштәр сәйәсәте, спорт һәм туризм министрлығы, Республика йәштәрҙе эш менән тәьмин итеүгә булышлыҡ итеү үҙәге вәкилдәрен, белем биреү учреждениелары директорҙарын һәм ректорҙарын берләштерә.
Башта унда ҡатнашыусылар “Авангард” Мәҙәниәт йортонда йыйыласаҡ, ә һуңынан сара “Черемушки” балалар сәләмәтләндереү лагерында дауам итәсәк, тип хәбәр иттеләр төп йәштәр ведомствоһында.
Тәүге көн программаһында – “2009 йылғы иң яҡшы студенттар хеҙмәт отряды” конкурсында еңеүселәрҙе бүләкләү тантанаһы, шулай уҡ йәйге хеҙмәт семестрына йомғаҡ яһау.
30 октябрҙә студенттар отрядтары командирҙарын һәм активистарын йөкмәткеле уҡытыу программаһы – “Көрсөк шарттарында эш биреүселәр менән һөйләшеү алып барыу”, “Башҡортостан биләмәһендә волонтерлыҡ хәрәкәтен үҫтереү”, “Йәмәғәт берекмәләре төҙөү һәм уларҙың эшмәкәрлеген ойоштороу”, “Эшкә урынлаштырыу процесында йәштәр менән һөҙөмтәле әңгәмә” темаларына лекциялар һәм тренинг уҡыуҙары көтә.


text:
Башҡортостан яҙмышы Рәсәй яҙмышы менән тығыҙ бәйләнгән
— Бөгөн Үҙәк Совет власының Башҡорт хөкүмәте менән Башҡортостан Совет автономияһы тураһында килешеүгә ҡул ҡуйыуына 90 йыл тула. Ул үҙенең тарихи әһәмиәте буйынса ХХ быуат башы сәйәси ваҡиғалары араһында айырым урын биләй, — тине БР Дәүләт Йыйылышы Рәйесе Константин Толкачев, "Рәсәй федерализмы тарихында һәм сәйәси практикаһында милли-дәүләт берәмектәре" Бөтә Рәсәй фәнни-ғәмәли конференцияһының пленар ултырышын асып.
Башҡортостан парламенты спикеры әйтеүенсә, был мөһим сәйәси-хоҡуҡи документ Рәсәй менән килешеү мөнәсәбәттәренең законға ярашлы дауамы булып торҙо, Рәсәй федерализмының артабанғы үҫешен билдәләне. Башҡортостан яҙмышы Рәсәй яҙмышы менән тығыҙ бәйләнгән, һәм был үҙ-ара мөнәсәбәттәрҙең тамырҙары алыҫ ХVI быуатҡа, уның үҙ ирке менән Рус дәүләтенә ҡушылыуына барып тоташа. Хатта самодержавие шарттарында ла беҙҙең край башҡа төбәктәрҙән ҙурыраҡ үҙаллылыҡҡа эйә булыуы менән айырылып торҙо. Башҡорттарҙың эске үҙидараға, дин тотоу иреклегенә, ергә хоҡуҡтары булды. Улар үҙҙәрен Мәскәү батшаһы подданныйҙары итеп таныны, һалым түләүгә һәм хәрби хеҙмәт алып барыуға йөкләмә алды. Рәсәй менән Башҡортостандың килешеү характерындағы бындай үҙ-ара мөнәсәбәттәре 1917 йылға тиклем үҙгәрешһеҙ ҡалды. Башҡортостандың яңы дәүләтселеге 1919 йылдың 20 мартында Үҙәк Совет власының Башҡорт Хөкүмәте менән Килешеүендә юридик танылыу алды. Килешеү традицион договор мөнәсәбәттәрен яңыртты, дәүләт идаралығы өлкәһендә киң вәкәләттәр менән Башҡортостандың юғары дәүләт-хоҡуҡи статусы нигеҙе булып торҙо. Ул Башҡортостандың дәүләт ҡоролошо формаһын, уның сиктәрен һәм административ-территориаль ҡоролошон нығытты, дәүләт власын тормошҡа ашырыу ысулдарын билдәләне. Килешеү Рәсәй тарихында Рәсәйҙең федератив дәүләт булараҡ ҡоролошона нигеҙ һалыусы беренсе хоҡуҡи акт булып торҙо. Дәүләтселектең бөтә билдәләренә эйә булған үҙ аллы милли-дәүләт берәмеге — Башҡортостан рәсми танылыу алды. Был ваҡиға Рәсәй федерализмы формалашыуына нигеҙ һалды һәм Рәсәй алдында федератив мөнәсәбәттәр үҫешенең реаль перспективаһын асты.


text:
Башҡортостанда Рәсәй Президентының электрон ҡабул итеү бүлмәләре асыласаҡ
Рәсәй Президенты Дмитрий Медведевтың ҡушыуы буйынса БР Президенты Хакимиәте менән берлектә Башҡортостанда Стәрлетамаҡта, Салауатта, Нефтекамала, Октябрьскийҙа электрон ҡабул итеү бүлмәләре асыуға әҙерлек алып барыла.
БР буйынса Баш федераль инспекторҙың матбуғат хеҙмәте хәбәр итеүенсә, электрон ҡабул итеү бүлмәләре федераль округтарҙа һәм Рәсәй Федерацияһы субъекттарының административ үҙәктәрендә РФ Президентының ҡабул итеү бүлмәләренән кәмендә 100 километр алыҫлыҡта урынлашҡан, 100 меңдән ашыу кеше йәшәгән ҡалаларҙа төҙөлә. Электрон ҡабул итеү бүлмәһе – ул абонент пункты. Ул график ҡоролмала ҡулдан яҙып индерелгән, йәки клавиатура ярҙамында йыйылған, йә булмаһа ҡағыҙҙа яҙылғанды электрон формаға күсерелгән яҙма электрон мөрәжәғәт тапшырыу мөмкинлеген тәьмин итәсәк, шулай уҡ видеоэлемтә режимында вәкәләтле кешеләргә – Мәскәүҙә граждандарҙы ҡабул итеү буйынса РФ Президентының Ҡабул итеү бүлмәһе хеҙмәткәрҙәренә шәхси телдән мөрәжәғәт итеү мөмкинлеге бирәсәк. Электрон ҡабул итеү бүлмәләре ҡала урындағы үҙидара органдары биналарында урынлаштырыласаҡ.
Белешмә өсөн. Рәсәй Федерацияһы Президентының Ҡабул итеү бүлмәһе Өфөлә 2010 йылдың 28 сентябрендә асылды. Унда граждандарҙың РФ Президентына адресланған мөрәжәғәттәре ҡабул ителә. Ҡабул итеү бүлмәһе адресы: Өфө, Цюрупа урамы, 100. («Үҙәк баҙар» йәмәғәт транспорты туҡталышы).


text:
БашДУ уҡытыусыларының башҡорт телендәге тәүге электрон дәреслеге донъя күрҙе
Башҡорт филологияһы һәм журналистика факультеты студенттары белем алғанда ғәҙәти китаптар менән бер рәттән хәҙер электрон дәреслек менән дә файҙалана ала. Башҡорт телендәге «Әҙәбиәт уҡытыу методикаһы» исемле дәреслек авторы – алдынғы ғалим-уҡытыусыларҙың береһе, XX быуатҡа тиклемге башҡорт әҙәбиәте кафедраһы методисы, филология фәндәре докторы, профессор, РФ Һәм БР Яҙыусылар союзы ағзаһы, РФ юғары мәғарифының почетлы хеҙмәткәре, БР халыҡ мәғарифының атҡаҙанған хеҙмәткәре, Рәми Ғарипов исемендәге әҙәби премия лауреаты Мираҫ Иҙелбаев.
Электрон дәреслек Башҡорт дәүләт университетындағы уҡытыу-методика идаралығының белем биреүҙең мәғлүмәт һәм дистанцион технологиялары бүлеге ярҙамында әҙерләнгән, тип хәбәр иттеләр юғары уҡыу йортоноң матбуғат үҙәгенән.


text:
Силәбелә Башҡорт балы көндәре үтте
Силәбелә «Башҡорт балы көндәре» тип аталған йәрминкә үтте. Уны ойоштороусы булып Башҡортостан Республикаһының Силәбе өлкәһендәге Даими вәкиллеге сығыш яһаны.
Башҡортостандан килгән 20-гә яҡын умартасы йәрминкәлә балдың төрлө сорттарын һәм умартасылыҡ продукттарын тәҡдим итте. Сарала ҡатнашыусылар шифалы ризыҡтан ауыҙ итте. Ә умартасылар «Иң яҡшы бал» конкурсында ҡатнашты. Бынан тыш, теләүселәр бал ҡорто аҫрау буйынса белгестәрҙән консультация алды.
Башҡорт балының килоһы яҡынса 300 һумға тәҡдим ителде, Рәсәйҙең баш ҡалаһында ул ике тапҡырға ҡиммәтерәк һатыла.
Йәрминкәлә республиканың төрлө райондарынан килгән иң яҡшы умартасыларҙың продукцияһы тәҡдим ителде, тип хәбәр итте Башҡортостандың Силәбе өлкәһендәге вәкиле Амур Хәбибуллин.


text:
дүшәмбе, 16 гыйнвар 2017, Казан вакыты 18:06
Уйын автоматтарының эшмәкәрлегенә рәсми рәүештә нөктә ҡуйылды. 1-се ғинуарҙан уйын автоматтары торған учреждениелар ябылырға, ә ошо нигеҙҙә эшмәкәрлеген ҡорған эшҡыуарҙар башҡа йүнәлештә эшләргә тейеш. 1-се ғинуарҙан Башҡортостандың ошоно күҙаллаған ҡануны ла үҙ көсөнә инде. Әле ҡала һәм район хакимиәттәре белгестәре уйын автоматтары урынлашҡан учереждениеларҙа рейдтар үткәрә. Күренеүенсә, йыл башынан күпселек уйын автоматтары эшмәкәрлеген туҡтатырға ашыҡмай. Шул уҡ ваҡытта был учреждениеларға эшмәкәрлекте туҡтатыу тураһында декабрь айында уҡ иҫкәртеү яһалған.


text:
2014 йылда Башҡортостан эшҡыуарлыҡҡа ярҙам итеүгә федераль бюджеттан 410 миллион һум аласаҡ
Бәләкәй һәм урта эшҡыуарлыҡҡа, шул иҫәптән фермер хужалыҡтарына ярҙам итеүгә Башҡортостан 2014 йылда федераль бюджеттан 410 миллион һум аласаҡ. «Иҡтисади үҫеш һәм инновацион иҡтисад» дәүләт программаһының «Бәләкәй һәм урта эшҡыуарлыҡты үҫтереү» өҫтәмә программаһы сиктәрендә Рәсәй Федерацияһы субъекттарының бюджеттары араһында субсидиялар бүлеү тураһындағы бойороғо Рәсәй Хөкүмәтенең сайтында баҫылған.
Был маҡсаттарға төбәктәргә бүленә торған, федераль бюджеттың дөйөм средстволар күләме 18 миллиард һум самаһы тәшкил итте.
Документ РФ Иҡтисади үҫеш министрлығы тарафынан әҙерләнгән.


text:
Башҡорт йәштәре лидерҙарының берләшеүе өсөн намыҫлылыҡ кәрәк
- Подробности
- Родительская категория: "Туған тел" клубы
- Опубликовано 03.07.2010 12:31
Башҡорт йәштәре ҡоролтайы күптән үтте, әммә башҡорт йәштәре ойошмалары араһында унда үткән ваҡиғалар тураһындағы бәхәстәр әлегә тиклем тынмай.
Ярһыу бәхәстәрҙең төп темаһы булып ҡоролтай делегаттарының бер өлөшө, ҡайһы бер ойоштороусыларҙың үҙ тотоштарына ҡарата протест белдереп, залды ташлап китеүҙәрендә тора. Залды ташлап китеүсе делегаттар араһында күбеһенсә “Күк бүре” башҡорт йәмғиәте хәрәкәте ағзалары була. Уларға, протест белдереүселәрҙең саҡырыуына әйәреп, залдағы бер нисә кеше ҡушыла. Башҡорт йәштәре ҡоролтайының ҡалған делегаттары араһында был күренеш төрлө фекер тыуҙыра. Ҡоролтай президиумына үҙ лидерҙарының да булыуын талап итеүсе, аҙаҡ килеп залды ташлап китеүсе “Күк бүре” активистарының был ҡылынышы залда ултырыусы йәштәрҙең күбеһендә кире фекер тыуҙыра. Үкенескә ҡаршы, протест белдереүселәрҙең мотивтарын күпселек делегаттар аңлап етмәй һәм тауыш күтәреүселәрҙе махсус рәүештә йыйынды боҙа тип аңланы. Әммә ысында, “Күк бүре” йәштәре был протест менән ББҠ Башҡарма комитеты эргәһендәге Йәштәр советы ағзаларының намыҫһыҙлығына һәм битарафлығына ҡаршы сығыуҙарын белдерәләр.
Башҡорт йәштәре ҡоролтайына тиклем үк, 27 май көнө, Йәштәр советы ултырышында, был сараны ойоштороуҙа ҡатнашыусы бөтөн йәмғиәт хәрәкәттәренең вәкилдәре эш органдарының составы (президиум, секретариат, редакция һәм һанау комиссиялары) хаҡында килешәләр. Атап үтелгән органдарға бөтә ойошмалараҙың да тиерлек вәкилдәре индерелә. Был инде Йәштәр ҡоролтайын үткәреүгә һәр береһен ҡатнаштырыу маҡсатында эшләнелә. Президиум составы бындай башҡорт сараларында төп әхлаҡи-психологик әһәмиәткә эйә. Өҫтәл башында башҡорт йәмғиәтенең иң хәбәрҙар һәм мәртәбәле вәкилдәре йыйылыуы – борондан килгән ғәҙәт. Үҙ лидерҙарын күрергә теләгән залдағы һәр бер делегаттың иғтибары ошо өҫтәлгә төбөлә лә инде. I Башҡорт йәштәре ҡоролтайы президиумы ағзалары исемлеге составында Азат Сәлмәнов, Тимур Мохтаров, Фәнзил Әхмәтшин, Фәүзил Маликов, Тимур Лоҡманов, Тимур Сәфиуллин һәм Рәмил Рәхмәтов кеүек йәш башҡорттар була. Көрәш һәм компромистар емеше булған был состав Йәштәр Советы һәм ББҠ Башҡарма комитеты тарафынан күп тапҡыр тикшерелә һәм раҫлана.
Әммә I Башҡорт йәштәре ҡоролтайы көндө алып барыусы Фәнзил Әхмәтшинға, ниндәйҙер башҡа кешеләр тарафынан, был сараны үткәреү буйынса фекер алышыуҙарҙа бөтөнләй ҡатнашмаған, президиумдың һәм бүтән эш органдарының бөтөнләй икенсе составын раҫларға тәҡдим яһала. Был тәҡдим ителгән составтың беренсеһенән айырмаһы шунда була: бөтөн эш органдары исемлегенән “Күк бүре” башҡорт йәштәре ойошмаһы һәм “Туған тел” клубы делегаттары, шулай уҡ президиум исемлегендәге А.Сәлмәнов һәм Т. Мохтаров кандидатуралары алып ташланыла.
Ф. Әхмәтшинға был тәҡдимдән баш тартырға кәрәк тә, әммә ул ундай аҙым яһамай. Яңы исемлектәрҙе БР Хөкүмәте аппаратының ҡайһы бер чиновниктары билдәләй. Күрәһең, Фәнзил өсөн 27 майында ҡабул ителгән Йәштәр советы ағзаларының ҡарарын онотторорлоҡ был үтә лә төплө дәлил булып тора. Ул бары тик ҡоролтай башланыр алдында ғына А.Сәлмәновты президиум составының үҙгәрештәре хаҡында иҫкәртә, әммә һуңғыһының А.Сәлмәнов һәм Т.Мохтаровты кире составҡа индереү үтенесенә бары тик был һорауҙы тауышҡа ҡуя алыуын ғына белдерә. Артабан, Башҡорт йәштәре ҡоролтайы барышында, ваҡиғалар теҙмәһе мандаттарҙы президиумға атып ташлау менән тамамлана. Был ваҡиғалар А. Хәйбуллин (“III Всемирный Курултай башкир: хроника и основные итоги работы”, РБ-XXI быуат сайты) һәм “Күк бүре” тип ҡул ҡуйған билдәле автор (“Молодежный курултай по-бабайски”, kyk-byre.ru) мәҡәләләрендә объектив һүрәтләнә.
Хыянат тураһындағы ғәйепләүҙәргә Ф. Әхмәтшин тарафынан кире ҡағыу мәҡәләләре донъя күрмәһә лә, уның “Молодежный курултай по-бабайски” мәҡәләһенә булған аңлатмалары һәм Фәнзилдең ҡайһы бер әңгәмәләрҙә әйткән һүҙҙәре буйынса уның ҡарашын билдәләргә мөмкин. Ул артабанғы фекергә ҡайтып ҡала: йәнәһе “Күк бүре” БЙХ һәм “Туған тел” клубы етәкселәре А.Сәлмәнов һәм Т.Мохтаров президиум исемлегенә индерелмәүҙәренә үҙҙәре ғәйепле, сөнки, йәнәһе, икеһе лә “Күк бүре” сайты биттәрендә Башҡорт йәштәре ҡоролтайына әҙерлек барышында ББҠ Башҡарма комитеты эргәһендәге Йәштәр советына тәнҡитле фекерҙәр әйтеп үтергә тартынмайҙар. Һүҙ “Бардак в Молодежном совете при Исполкоме ВКБ” һәм “В Молодежном совете при Исполкоме ВКБ найден компромисс” мәҡәләләре тураһында бара. Ф.Әхмәтшин раҫлауынса, “Бардак в Молодежном совете при Исполкоме ВКБ” мәҡәләһенән һуң, был совет ағзалары авторҙарға яуап итеп Т. Мохтаров һәм А. Сәлмәновты президиум исемлегенән төшөрөп ҡалдыралар. Шуныһы иғтибарға лайыҡ, был һорау буйынса барған 27 майҙағы ултырышҡа улар саҡырылмай. Шуға ҡарамаҫтан, йәштәр сәйәсәте, спорт һәм туризм министры урынбаҫары Салауат Сәғитов һуңлап булһа ла Мохтаров менән Сәлмәновты ултырыштың икенсе өлөшөнә саҡыра. Унда Ф.Әхмәтшин версияһы буйынса, Мохтаров һәм Сәлмәнов үҙ яғынанан Интернет селтәрендә һүҙ көрәштереүҙе туҡтатыуҙары тураһында йөкләмә алалар һәм Йәштәр советы ағзалары үҙ яғынан, компромис рәүешендә, “Күк бүре” һәм “Туған тел” лидерҙарын Башҡорт йәштәре ҡоролтайы президиумында ҡатнашырға мөмкинлек бирәләр. Әммә артабан, Ф.Әхмәтшин әйтеүенсә, Мохтаров һәм Сәлмәновтың “Күк бүре” сайтында “В Молодежном совете при Исполкоме ВКБ найден компромисс” мәҡәләһен баҫтырыуҙары менән килешеүҙе боҙалар. Шуға күрә лә ул Башҡорт йәштәре ҡоролтайы президиумына был кандидатураларҙы индереүҙе яҡлап сыҡмай, ә бары тик был һорауҙы йәштәр хөҡөмөнә, йәғни тауыш биреүгә генә сығара. Мохтаров кандидатураһы ыңғай тауыштарҙы күберәк алып, президиумға үтә, ә Сәлмәнов кандидатураһы үтмәй. Әхмәтшин уйлауынса, Сәлмәнов үҙ язаһын алды, ә Мохтаровтың үтеүе – делегаттарҙың демократия менән уйнауҙары ғына.
Әммә, Ф. Әхмәтшин фекере хаталы һәм дөрөҫлөккә тап килмәй.
Беренсенән. “Туған тел” клубы етәксеһе Т. Мохтаров тарафынан Интернет селтәрҙәрендә ББҠ Башҡарма комитеты аппараты һәм Йәштәр советы эштәренә ҡарата тәңҡитле йөкмәткеле мәҡәләләр әҙерләнмәне һәм баҫтырылманы. Бында һүҙ “Курултай бабаев”, “Курултай бабаев”, “Бардак в Молодежном совете при Исполкоме ВКБ”, “В Молодежном совете при Исполкоме ВКБ найден компромисс” мәҡәләләре хаҡында бара. Мохтаров бындай аҙымға бара алмауын үҙенең шәхси профессиональ этик мотивтары менән аңлата. Үҙенең Интернет селтәрҙәрендә барған бәхәстәргә бер ниндәйҙә ҡатнашлығын булмауын Мохтаров, Ф.Әхмәтшинға 27 майҙағы ултырышта һәм 18 июндәге телефон буйынса һөйләшеүендә еткерә. Ике осраҡта ла Әхмәтшин аңлашылмаусанлыҡтың бөтөрөлөүен белдерә. Әммә уның артабанғы Т.Мохтаровты ғәйепләүҙәре Әхмәтшин тарафынан ысынлап та аңлашылмаусанлыҡ булдымы икән тигән һорау тыуҙыра. Фәнзилдең Т.Мохтаровтың тәңҡит мәҡәләренә ҡағылышы хаҡында ҡабатлауҙары ул үҙ-үҙен аҡлап сығырға тырышыу ғына. Әгәр ҙә ул Мохтаровтың 27 майҙа Йәштәр советы ағзалары алдындағы сығышанан һуң “Туған тел” лидерынан шикләнеүен арынғанын белдерһә, Фәнзил кешеләргә ни өсөн Т.Мохтаров кандидатураһын ҡоролтайҙа яҡлап сыҡмауын аңлата алмаҫ ине. Ул ваҡытта Әхмәтшиндың БР Хөкүмәте сценарийы буйынса сығыш яһауы асыҡланыр ине.
Икенсенән. 27 майҙағы ултырыштағы төп килешеү булып Мохтаров һәм Сәлмәновтың президиум исемлегенә кире ҡайтарылыу мәсьәләһе (улар Интернет селтәрҙәрендә бәхәстәрҙе бөтөрөү буйынса һүҙ биргән осраҡта) тормай. Ысынында иһә, йәш лидерҙар түбәндәге килешеүгә киләләр: Т.Лоҡманов Т.Мохтаров урынына ҡоролтайҙың алып барыусыһы булыу дәғүәһенән баш тарта һәм был миссияны Ф.Әхмәтшин башҡарасаҡ. Был ҡарар менән Мохтаров һәм Сәлмәнов килешәләр. С.Сәғитов берҙәмлекте һаҡлау өсөн Мохтаров һәм Сәлмәнов булмағанда ҡабул ителгән ҡарарҙы (һанап үтелгәндәрҙең президиум исемлегенән төшөрөп ҡалдырылыуы) Йәштәр советына киренән ҡарап сығырға тәҡдим итә. Т.Лоҡманов яуап итеп, әгәр ҙә Сәлмәнов президиумда ҡоролтай эшен бүлдермәһә, был тәҡдим менән килешеүен әйтеп үтте. Сәләмәнов һәм Мохтаров президиум составына кире индереү өсөн бөтә Йәштәр советы ағзалары тауыш бирҙе. Ултырыш аҙағында С. Сәғитов Йәштәр советы ағзаларын Интернет селтәрҙәрендә бер-береһенә ҡаршы булған бәхәстәрҙе туҡтатыуын һораны, әммә яуап булманы. Шулай итеп, Йәштәр советы лидерҙары араһында ошо интернет бәхәстәр буйынса килешеү булдырылмай ҙа инде. Ошо сәбәптән, Ф. Әхмәтшиндың “Күк бүре” һәм “Туған тел”гә ҡарата ғәйепләүҙәре (биргән һүҙҙәрендә тормай тигән) урынһыҙ тип ҡаралырға тейеш.
Өсөнсөнән. Ф.Әхмәтшин, Башҡорт йәштәре ҡоролтайының асылыу моментынан алып, кемдең тура инициативаһы буйынса “Күк бүре” һәм “Туған тел” лидерҙары фамилиялары һуңғы моментта президиум исемлегенән, ә ошо ойошмалар ағзалары бөтөн башҡа эш органдарынан (секретариат, мандат, редакция һәм һанау комиссияларынан) төшөрөлөп ҡалыуҙары хаҡында бер һүҙ ҙә өндәшмәй. Әммә Әхмәтшин, Ҡоролтай башындағы А. Сәлмәнов менән әңгәмәһендә, был эшкә Аҡ йорттоң юғары дәрәжәле чиновниктарының ҡыҫылышы булыуын йәшермәй. Шулай ҙа, Фәнзил Башҡорт йәштәре ҡоролтайын башлап ебәреү менән үҙ-үҙенең тотошо ҡырҡа үҙгәрә. Ул “өҫтән” ҡушылған яңы исемлекте иғлан итергә мәжбүр була һәм был Йәштәр советында ҡабул ителгән исемлек түгеллеген тикшереүгә ҡуймай. Әхмәтшин, булған үҙгәрештәрҙең кәйефен боҙоуын йөҙөнә сығармай, залдағыларҙа был юғары форумды ғәҙел һәм бер кемгә лә буйһонмаусан алып барыу тойғоһон уятырға теләй. Шул саҡ “Күк бүре” делегацияһынан Урал исемле егет президиум исемлегендә А. Сәлмәнов һәм Т. Мохтаров кандидатураларының ни өсөн булмау сәбәбен һорай. Фәнзил һорауға тура яуап бирмәй, һәм “Сәлмәнов һәм Мохтаров икеһе лә Йәштәр ҡоролтайына әҙерлек сараларында ҡатнашыусы лидерҙар булып тора” тип, был кандидатураларҙы тауышҡа ҡуя. Ф.Әхмәтшин делегаттарҙан дөрөҫлөкөтө йәшереүен һәм залдағы йәштәр менән манипуляция яһауын дауам итә.
Дүртенсеһе, иң мөһиме. Әлеге ваҡытта Фәнзил үҙенең хатаһы хаҡында өндәшмәй. Ҡоролтайҙы яуаплы һәм принципиаль алып барыу бурысын онотоп, ул, Ҡоролтайҙан һуң, башын алйотҡа һалып, үҙенең ҡылығын “Күк бүре” һәм “Туған тел” лидерҙары “В Молодежном совете при Исполкоме ВКБ найден компромисс” мәҡәләһен баҫтырыуға япһара. Бындай балаларға хас тотош намыҫ тигән әхлаҡи һыҙатҡа бер нисек тә тап килмәй. Әхмәтшиндың ошо версияға таяныуы башҡорттар араһында ниндәй мәнәсәбәт булырға тейешлеге тураһында уның мораль-этик төшөнсәләренең түбән булыуын күрһәтә. Әммә ләкин, Ҡоролтайҙа Фәнзил Йәштәр советы менән ҡабул ителгән 27 майындағы ҡарарға, буш сәбәп арҡаһында хыянат итмәй. Ысынында, ул, БР Хөкүмәт кешеләренең күңеле булһын тип, “өҫтән төшөрөлгән” эш группаларының составын уҡып ишеттерергә мәжбүр була. Фәнзил, был эшкә БР Хөкүмәтенең ҡырҡа ҡыҫылыш фактын һиҙҙермәҫкә тырышып, тиҙерәк президиум составын уҡып ишеттерегә ашыҡты. Ғауға башланғас, Фәнзил, иғтибарҙы икенсегә бороу өсөн, А.Сәлмәнов һәм Т.Мохтаровтың кандидатураларын тауыш биреүгә ҡуя. Күпселек делегаттар, шул иҫәптән “Күк бүре” һәм “Туған тел” яҡлылар, был “демократия уйынына” алдандылар. Был ҡапҡан - сценарийҙың бер варианты була ла инде. “Күк бүре” ағзаһы Уралдың һорауын тиҙ генә бүлдергән: “Етте, ултыр, хәҙер тауыш бирәбеҙ, сараны үткәрергә ҡамасаулама!”- тигән һүҙҙәр БЙИ (БР Башҡорт йәштәре иттифағы) лидерҙарының был күренешкә алдан уҡ әҙер булыуҙары хаҡында һөйләй. Йәштәр ҡоролтайы барышында ошо иң ҡырҡыу момент була ла инде. “Күк бүре” лидерҙарына Аҡ йорт аппаратчиктарының хөсөтлөктәрен фашлаған яуап ҡайтарырға, алдан уйланылған “тауыш ҡуйыу” спектаклендә ҡатнашмай, залды ташлап китергә кәрәк була ла бит. Әммә “Күк бүре” егеттәре, бер ҡатлылыланып, делегаттарҙың фекерҙәренә ышандылар. Делегаттар тауыш биреп бөткәс, Ф.Әхмәтшин был башҡорт йәштәре теләге буйынса (ә алдан уйланылған план буйынса түгел) А.Сәлмәнов президиумға мендерелмәне тигән фекер уятырға теләй.
Бөгөн Ф. Әхмәтшиндың һәм йәштәр советының башҡа ағзаларының (Т. Лоҡманов, А. Йәнекәев) аңлатмаларында (ҡырын эш башҡарыуҙары хаҡында) бер-бер артлылыҡ һәм логика юҡ. Бер яҡтан, улар 11 июндә, БР Хөкүмәте чиновниктары инициативаһы буйынса, Йәштәр ҡоролтайының эш органдарынан “Күк бүре” һәм “Туған тел” ойошмаларының төшөрөлөп ҡалдырылыуҙарына риза булыуҙарын белдерәләр. Йәнәһе, Әхмәтшин, Лоҡманов һәм Йәнәкәев был ойошмаларға тәңҡитле мәҡәләләрен өсөн үс итте. Икенсенән, һанап үтелгән лидерҙар Интернетта, аноним рәүештә, Аҡ йорттоң ҡыҫылышы хаҡында йәшерергә теләп, А. Сәлмәнов менән Т. Мохтаров исемдәре 27 майҙа уҡ Йәштәр советының беренсе ҡарары буйынса төшөрөлөп ҡалыуы хаҡында яҙалар.
Тимәк, 27 майҙағы йыйылышта башҡорт йәштәре активистары бер-береһен кире ҡағыусы ҡарар сығарғандар булып сыға һәм уларҙың ҡайһыныһын тормошҡа ашырыу тураһында улар ҡоролтай алдында БР Хөкүмәте чиновниктарынан ғына белеп ҡалалар. Был арҡаҙаштар араһында намыҫһыҙ ҡылыҡтарға бара алған, сәйәсәтте үҙ яғына ҡайырған кешеләр өсөн бик уңайлы. Әммә бындай етәкселәрҙең үҙ тотоштары менән ББҠ Башҡарма комитеты эргәһендәге Йәштәр советы үҙенең тәғәйенләнешен – башҡорт йәштәренең бөтә ойошмаларын тиң хоҡуҡлы, ирекле һәм милли рух идеяһы нигеҙендә берләштереүен – тормошҡа ашыра алмаясаҡ. Бик йәл. Бөгөнгө башҡорт йәштәре лидерҙары үҙ яғына халыҡты әйҙәр өсөн ҡыйыу, үҙ аллы, ғәҙел, ә иң мөһиме – бер-береһенә ҡарата намыҫлы булырға тейеш.
Тимур МОХТАРОВ


text:
Башҡортостан Президенты Шишмә һәм Дәүләкән райондарында булдыФото: Андрей Старостин
Башҡортостан Президенты Шишмә һәм Дәүләкән райондарында булды
Башҡортостан Президенты Шишмә һәм Дәүләкән райондарында булдыФото: Андрей Старостин
Башҡортостан Президенты Рөстәм Хәмитов Шишмә һәм Дәүләкән райондарына эш сәфәре менән барҙы. Республика етәксеһе предприятиелар эштәре, ауыл хужалығының ҡаҙаныштары менән танышты, шулай уҡ социаль объекттарҙа булды.
Шишмә ауылы Мәҙәниәт һарайында Ауыл хужалығы һәм эшкәртеү сәнәғәте хеҙмәткәрҙәре көнөнә арналған ауыл хужалығы продукцияларының күргәҙмәһен ҡараны.
«Шишмә» асыҡ акционерҙар йәмғиәте стенды эргәһендә Президент хеҙмәткәрҙәрҙән көнбағыш урыу барышы менән ҡыҙыҡһынды. Генераль директор Айҙар Яҡупов әлеге ваҡытта был культураның 80 проценты йыйып алынған, тип һөйләне. Эштәрҙе тамамлауға 2-3 аҙна ваҡыт кәрәк буласаҡ. Предприятие әлегә 240 мең тонна майлы орлоҡ әҙерләгән, тағы 150 мең тонна әҙерләргә ҡалған, һәм завод киләһе йылғы уңышҡа тиклем сеймал менән тулыһынса тәьмин ителәсәк.
«Шишмә» майы бөтә Рәсәйҙә һәм БДБ илдәрендә талап менән файҙалана. Продукттың ҙур булмаған партиялары алыҫ сит илдәргә оҙатыла.
Республика башлығын «Шишмә шәкәр заводы» («Сигма» компаниялар төркөмө) продукцияһы менән таныштырғанда, предприятие етәксеһе Эльмир Асаев, шәкәр сөгөлдөрөн йыйыу эше тамамланған, тип һөйләне. Бөтәһе 500 мең тонна татлы тамыраҙыҡ әҙерләнгән, уларҙан 55 мең тонна шәкәр етештереләсәк. Хәҙер завод 2014 йылдың мартына тиклем сеймал менән тәьмин ителгән, ғәҙәттә тамыраҙыҡ ғинуарға тиклем генә етә торғайны.
«Шишмә емеш питомнигы совхозы» муниципаль унитар предприятиеһы стенды экспонаттары менән танышыу барышында Рөстәм Хәмитов тармаҡтың проблемалары тураһында белде. Был ауыл хужалығы йүнәлеше үҫешенә продуктҡа ихтыяж кәмеү һәм кадрҙар етешмәүе төп ҡаршылыҡ булып тора. Башҡортостан Президенты ауыл хужалығы министры Николай Коваленкоға республикала баҡсасылыҡты үҫтереү буйынса махсус кәңәшмә үткәреп, тармаҡтың проблемаларына иғтибар итергә ҡушты.
Артабан Башҡортостан Президенты Шишмә ауылындағы яңы спорт-сәләмәтләндереү комплексында булды. Дүрт ҡатлы ҡоролманы 2012 йылдың июлендә төҙөй башлағандар. Спорткомплекстың дөйөм майҙаны – биш мең квадрат метрҙан ашыу. Сменаһына ул 112 кешене ҡабул итә аласаҡ.
Төҙөлөшкә «Башнефть» акционерҙар нефть компанияһы асыҡ акционерҙар йәмғиәте бүлгән 165 миллион һум аҡса сарыф ителгән. Рөстәм Хәмитов спорт уйындары өсөн залдарҙы, бассейнды, табиптар, тренерҙар кабинеттарын, тамашасылар өсөн балконды, күнекмәләр залын ҡараны. Комплекс мөмкинлектәре сикләнгән кешеләр ҡуллана алырлыҡ барлыҡ саралар менән тәьмин ителгән. Башҡортостан Президенты комплексты ҡарағандан һуң, дөйөм алғанда, ҡәнәғәт ҡалды. Беренсе килеүселәрҙе 2014 йылдың 1 ғинуарында ҡабул итергә планлаштыралар.
Дәүләкән районына эш сәфәре барышында Рөстәм Хәмитов торбалар сығарыу буйынса предприятиела булды, ул Рәсәйҙә иң ҙур профилле торба етештереүселәрҙең береһе – Рязань торбалар заводы подразделениеһы.
Бөгөнгө көндә Башҡортостанда бындай профилдәге берҙән-бер предприятие булып тора. Ул Дәүләкәндә 2010 йылдан алып эшләй. Предприятие етәксеһе республика Президентына һөйләүенсә, 2010 йылдан алып производствоға дөйөм инвестициялар күләме 100 миллион һум тәшкил итте, 2016 йылға тиклем тағы ла 124 миллион һум һалыу күҙаллана.
Рөстәм Хәмитов етештереү цехтарын, әҙер продукция келәтен, сығарылған продукцияларҙың өлгөләрен ҡараны. Быйыл туғыҙ ай эсендә 29 мең тонна торба етештерелгән, 2016 йылға тиклем инвестициялар һалыуҙы арттырыу иҫәбенә продукцияны етештереү күләмен 40 мең тоннаға еткерергә ниәтләнәләр. Продукция Силәбе, Ҡазан, Һамар, Пермь, Ырымбурға ебәрелә.
Башҡортостан Президенты Рөстәм Хәмитов шулай уҡ Дәүләкән үҙәк район дауаханаһын ҡараны. Медицина учреждениеһы 303 койкаға иҫәпләнгән стационарҙы, ололар, балалар стоматология поликлиникаһын, Иваново ауыл участка дауаханаһын, 41 фельдшер-акушерлыҡ пунктын берләштерә. Дауахана табиптары райондың төрлө ауыл биләмәләрендә йәшәүсе 42 мең самаһы кешене хеҙмәтләндерә.
Әлеге ваҡытта медицина учреждениеһында төп корпустың һауыҡтырыу-диагностикалау корпусында ремонт бара. Бөтә эштәрҙең хаҡы 104 миллион һум күләмендә баһаланған. Аҡсаның яртыһынан күберәге тотонолған.
Эш сәфәре барышында Рөстәм Хәмитов Дәүләкән аяҡ кейеме фабрикаһы эшмәкәрлеге менән танышты. Предприятие ясле, бәләкәй һәм мәктәп йәшенә тиклемге балалар өсөн 30-ҙан ашыу төр аяҡ кейеме етештерә. Етештереү күләме йылына 600 мең пар.
Төбәк етәксеһе «2011-2013 йылдарҙа Башҡортостан Республикаһында Крәҫтиән-фермер хужалыҡтары нигеҙендә ғаилә малсылыҡ фермаларын үҫтереү» маҡсатлы программаһында ҡатнашыусы, Дәүләкән районы Ҡәҙерғол ауылы шәхси эшҡыуары Илфат Муллагилдиндың крәҫтиән-фермер хужалығын ҡараны. Ошо программа буйынса был беренсе тормошҡа ашырылған проект.
Рөстәм Хәмитов артабан да аграр секторға ярҙам итәсәкбеҙ, тип белдерҙе.


text:
Республика Хәрби Дан музейында ветерандар йәштәр менән осрашасаҡ
Республика Хәрби Дан музейында ветерандарҙың йәштәр менән осрашыуы үтәсәк. Сара Халыҡ-ара фашист концлагерҙары тотҡондарын азат итеү көнөнә арнала. Осрашыу үҫеп килгән быуында ватансылыҡ, әхлаҡлылыҡ, Ватанға, уның тарихына хөрмәт һәм тоғролоҡ тәрбиәләү маҡсатында ойошторола, тип хәбәр иттеләр музейҙан.
Осрашыуға фашист концлагерҙары тотҡондары, Бөйөк Ватан һуғышы ветерандары, Өфө механика-технология колледжы уҡытыусылары һәм студенттары саҡырылған.
Сара 11 апрелдә 14 сәғәттә башлана. Өҫтәмә мәғлүмәт алыу өсөн (347) 260-44-64 телефонына шылтыратырға мөмкин.


text:
Төбәктә Дөйөм Рәсәй халыҡ фронты йәлеп ителгәндән һуң 80 миллион һумлыҡ һатып алыуҙар ғәмәлдән сығарылдыФото: Олег Яровиков
Төбәктә Дөйөм Рәсәй халыҡ фронты йәлеп ителгәндән һуң 80 миллион һумлыҡ һатып алыуҙар ғәмәлдән сығарылды
Төбәктә Дөйөм Рәсәй халыҡ фронты йәлеп ителгәндән һуң 80 миллион һумлыҡ һатып алыуҙар ғәмәлдән сығарылдыФото: Олег Яровиков
ӨФӨ, 2015 йыл, 16 декабрь. /«Башинформ» мәғлүмәт агентлығы, Ғәлиә Нәбиева/.
Бер йылда республикала Дөйөм Рәсәй халыҡ фронты ағзалары дөйөм суммаһы 200 миллион һумдан ашыу булған бер нисә тиҫтә шикле һатып алыуҙарҙы асыҡлаған. Йәмәғәтселекте йәлеп иткәндән һуң 80 миллион һумлыҡ һатып алыуҙар ғәмәлдән сығарылған. Төбәк «Ғәмәлдәр форумында» Наил Нурғәлиев «Намыҫлы һатып алыуҙар өсөн» проектының эше менән таныштырҙы.
«Йәмғиәт һәм власть» эшсе төркөмө майҙансығында ғәҙәти булмаған һатып алыуҙар яңғыраны. Быны Стәрлетамаҡ ҡалаһының «Межрайкоммунводоканал» муниципаль унитар предприятиеһы башҡарған. Улар араһында — 2,5 миллион һумға «Таныш булмаған ҡыҙ» скульптураһын әҙерләү һәм килтереү, 5 миллион һумға консультация хеҙмәттәрен күрһәтеү.
Эксперттар Яңы йыл алды кисәләрен үткәреү өсөн ҙур һатып алыуҙарҙы ла асыҡлаған, сөнки илдәге ҡатмарлы иҡтисади шарттарҙа был бөтөнләй мөмкин түгел.
Әүҙем ағзалар шулай уҡ ҡиммәтле автомобилдәр һатып алыуҙың өс осрағын асыҡланы. Әммә ҡиммәтле автомобилдәр һатып алыуҙы зиннәтле машиналарҙы ҡуртымға алыуға алмаштырыу осраҡтары ла бар. Бындай хәл Стәрлетамаҡта күҙәтелгән. Дөйөм Рәсәй халыҡ фронты ҡатнашлығында 24 миллион һумлыҡ һатып алыу ғәмәлдән сығарылды.
Наил Нурғәлиев һүҙҙәренсә, «Намыҫлы һатып алыуҙар өсөн» проектының һөҙөмтәһе күренә. Эш күп планлы һөҙөмтә бирә. Шул иҫәптән граждандар йәмғиәтен контролдә тотоу, шулай уҡ социаль һәм иҡтисади һөҙөмтәләр. Дөйөм Рәсәй халыҡ фронты ағзаларының ошо эшмәкәрлеге дауам итәсәк.


text:
Фото:
Сергей Афонин Башҡортостан Хөкүмәте вице-премьеры итеп тәғәйенләнгән
Фото:
2010 йылдың 4 авгусында Башҡортостан Президенты Рөстәм Хәмитов үҙенең Указы менән Сергей Афонинды БР Хөкүмәте Премьер-министры урынбаҫары итеп тәғәйенләне.
Биографик белешмә. Сергей Иванович Афонин 1959 йылдың 25 ғинуарында Күмертауҙа тыуған. Өфө авиация институтын тамамлаған. Хеҙмәт эшмәкәрлеген Күмертау тау-механика техникумын тамамлағандан һуң 1978 йылда Күмертау авиация производство берекмәһендә фрезерлаусы булып башлай.
1978-1980 йылдарҙа Совет Армияһы сафтарында хеҙмәт итә.
1980 йылда — “Искра” заводында диспетчер, 1980-1990 йылдарҙа — Күмертау авиация производство берекмәһе инженеры, өлкән инженеры, бюро начальнигы, продукция сифатына идара итеү бүлеге начальнигы булып эшләй.
1990-1996 йылдарҙа — Күмертау ремонт-төҙөлөш идаралығы начальнигы һәм генераль директоры.
1996 йылдан алып әлеге көнгә тиклем Күмертау ҡалаһы ҡала округы хакимиәте башлығы булып эшләй. Сергей Афонин — Башҡортостан Республикаһының атҡаҙанған төҙөүсеһе, Башҡортостан Республикаһының Почет Грамотаһы менән бүләкләнгән.


text:
Тән һәм йән яраһын еңеп13-12-2016, 02:31 // Социаль мәсьәлә // Баҫып сығарырға
Йөҙөнән нур таралған, тормошто яратҡан был мөләйем ҡатынға ҡарап, яҙмышының ни тиклем хәсрәтле булыуын уйламаҫһың да. Нескә күңелле ханымға ниндәй ауырлыҡтар аша үтергә, юлында осраған кәртәләрҙе еңеп сығырға, унан иһә үҙен донъялағы иң бәхетле ҡатын итеп тойорға тура килеүен күптәр, хатта яҡындары ла белмәйҙер. Үткән ваҡиғаларҙы хәтерләп, тән һәм йән яраларын һис тә яңынан ҡуҙғытҡыһы килмәһә лә, Мәмдүҙә Хәлисова беҙҙең менән аралашырға ихлас теләк белдерҙе. “Йәшәү өсөн көрәш юлдарым кемгәлер һабаҡ, икенселәргә өлгө булыр”, – тине ул.
Мәмдүҙә Харрас ҡыҙының тормошто яратыуы, маҡсатҡа ынтылышлы, рухи йәһәттән көслө булыуы тиҫтерҙәренең “сатан”, “ғәрип” тип кәмһетеүҙәрен бала саҡтан рәнйемәй ҡабул итеп, тыныс ҡына йәшәргә өйрәнергә мәжбүр итә. Бала саҡта янбашының сығып йөрөүенән башланған сирҙең аҙып китеүенә һәм ҡыҙҙың ғазап- йәберләүҙәргә дусар булыуына ата-әсәһе лә, үҙе лә ышанмағандыр. Әммә сир үҙенекен итә, һуңлап эшләнелгән операция килешмәй, етмәһә, инфекция эләгеп, тәне аҙа. Үҙ аяғында атларға өмөтө ҡалмаған ҡатынға артабан күпме көс, ныҡышмаллыҡ һәм түҙемлек талап ителгәнен ул үҙе генә белә. Тормошта тик үҙеңә генә ышанырға кәрәклекте тойған Мәмдүҙә Хәлисова кеше һүҙенә ҡолаҡ һалмаҫҡа, яҡшы итеп уҡырға, юғары белем алырға тигән маҡсат ҡуйып, ҡасан да булһа үҙенең бәхетле буласағына ышана, һәм был уның йәшәү мәғәнәһенә әйләнә.
Әбйәлил районының Тәпән ауылында тыуып үҫкән ҡыҙға мәктәп йылдарын Баймаҡ тарафтарында Баймырҙа һәм Өмөтбай ауылдарында үткәрергә тура килә. 1974 йылда Сибай педагогия училищеһына уҡырға керә. Ул саҡтағы директор Хөснөтдин Хәмитов Мәмдүҙәнең атаһына ҡыҙын уҡыу йорто янында фатирға урынлаштырырға кәңәш итә. Аталарса хәстәрлек күрһәткән етәксе студент йылдарында буласаҡ белгескә бар яҡлап ярҙам күрһәтә. Ҡулына диплом алған Мәмдүҙә Хәлисова хеҙмәт юлын Баймырҙа мәктәбендә башлай.
Бала саҡ хыялдары ныҡыш һәм үҙ-үҙенә талапсан йәш уҡытыусыны артабан Башҡорт дәүләт педагогия институтына алып килә. Уны уңышлы тамамлап, йәнә Баймаҡ районына эшкә ҡайта. 1985 йылда Өмөтбай урта мәктәбенә эшкә килгәс, белгестең физик мөмкинлектәре сикләнгән булыуын хәтергә төшөрөп, мәктәп директоры уны эшкә алыуҙан баш тарта. Тал сыбығындай йәш ҡыҙҙы кәмһетеп, уның документтарын кире бирә.
Төрлө ауырлыҡтар күрә Мәмдүҙә апай, әммә был юлы уның өҫтөнә боҙло һыу һипкән кеүек тойола, бер аҙ шаңҡып торғас, үҙ хоҡуҡтары өсөн көрәшергә кәрәклеген аңлай, бер сигенһәм, һәр саҡ шулай булыр тигән уй менән мәктәп тупһаһынан аяҡтарын саҡ һөйрәп, ишек алдындағы эскәмйәгә ултыра. Яңаҡтары буйлап аҡҡан күҙ йәштәренә ирек бирә, артабан ҡайҙа барырға, кемдән ярҙам һорарға, тип уйлана. Шул саҡ ҡәтғи ҡарарға килеп, ул саҡтағы мәғариф министры Сәбилә Ғәйзулла ҡыҙы Ғафароваға мөрәжәғәт итә. “Эшкә алырға!” тигән ҡарарҙы директор өҫтәленә һалғас, етәксе уны ҡабул итә. Әммә кәмһетеүҙәр бының менән генә бөтмәй шул.
Бер аҙҙан Мәмдүҙә Харрас ҡыҙы белемен артабан камиллаштырыу маҡсатында аспирантураға уҡырға килә. Өфөгә күскәс, фән менән ныҡлап шөғөлләнә, диссертация эшенә тотона. Башкөллө үҙен фәнгә бағышларға уйлаған геройымдың тормошонда йәнә ҡырҡа боролош яһарлыҡ бер аҙым була. Көндәрҙең береһендә ул үҙенең хеҙмәттәштәре менән филармонияға концертҡа бара һәм нәфис һүҙ оҫтаһы Гөлсөм Хәбибуллинаның: “Кеҫәмдә ике дипломым бар, әммә был мине йылытмай. Улар миңә ир ҙә, бала ла түгел”, – тигән бер сығышы уны уйға һала.
– Йәшем үтеп бара, ә йәшәүемдең бер мәғәнәһе лә булмаған кеүек тойолдо, ошо һүҙҙәрҙе ишеткәс, – тип хәтерләй ул ваҡытты Мәмдүҙә ханым. – Концерт шул тиклем көслө тәьҫир итте, электән Хоҙайҙан “ҡыҙ бала бүләк итһәң ине” тип һорай торғайным. Ир ҡатыны, бала әсәһе булғым килде. Ҡыйыулыҡмы, сәмме уянды үҙемдә: тоттом да “Башҡортостан ҡыҙы” журналына иғлан бирҙем. Күп тә үтмәй Учалы яғынан хәбәр килеп етте. Бер нәмәгә ҡарамай, күптәрҙе аптыратып, кейәүгә сығып киттем. Ауырға ҡалдым, иптәшем эсә башланы, аҙаҡ бәләгә осраны. Хоҙайҙан теләгәнем юш килде, берҙе генә түгел, игеҙәк ҡыҙҙар бүләк итте миңә. Уларға алты ай булғанда, ирем менән айырылыштым да йәнә ата-әсәйем янына ҡайтып төштөм.
Яҙгөл менән Наҙгөл исемле ҡыҙҙарға әсә булыу бер мөғжизә булһа, тағы ла үҙен кәмһеткән уҡытыусылар коллективына ҡайтанан эшкә сығыуы оло ғазапҡа әүерелә. Үҙ көсөнә ышанған, ныҡлы рухлы ҡатын был юлы юғалып ҡалмай, туғандары ла ярҙамға килә. Ҡыуанып бөтә алмай Мәмдүҙә апай: Әбйәлил районында йәшәгән туғандары уны Ишбулды мәктәбенә урыҫ теле һәм әҙәбиәте уҡытыусыһы итеп эшкә саҡыра. Шатланып риза була ул, ҡыҙҙарын да үҙе менән ала. Яңы ерҙә яңыса тормош ҡороп ебәрә, ауырлыҡтар ҙа осрай, әммә барыһына ла түҙә, һәммәһен сабырлыҡ менән үткәреп ебәрә. Ҡыҙсыҡтары хаҡына йәшәй, улар менән бергә шатлана, уларҙың уңыштарына һөйөнә.
– Ишбулды урта мәктәбе коллективы һәр саҡ үҙҙәре кеүек тиң күрҙе. Шуның өсөн уларға ифрат рәхмәтлемен, – ти Мәмдүҙә Харрас ҡыҙы.
Сәләмәт булғыһы, башҡалар кеүек донъя көтөргә, ҡыҙҙарына һәйбәт тәрбиә һәм белем бирергә тырышҡан ҡатынға бында ла еңелдән булмай. Әммә ауырлыҡтарҙы тешен ҡыҫып үткәрә белгән, тире сыҡһа ла, күҙ йәшен сығармаған Мәмдүҙә Хәлисованың бөгөн бынамын тигән донъяһы, йәйен шау сәскәгә күмелгән баҡсаһы, ҡышын тәҙрә төптәрендә сағыу нурҙар уйнатҡан гөлдәре, ике ҡыҙының үҙ ғаиләһе, Мәликә исемле ейәнсәре бар. Ҡатын-ҡыҙ өсөн ошонан да оло бәхеттең булыуы мөмкинме һуң?! Яҙмыш һынауҙарын ғына түгел, йән һәм тән һыҙлауҙарын да еңеп, тулы тормош менән йәшәргә ынтылған Мәмдүҙә Харрас ҡыҙының бөгөнгөһө – үҙе булдырған бәхет.


text:
Өфөлә “Әсә һәм бала” клиникаһы асылдыФото: Андрей Старостин
Өфөлә “Әсә һәм бала” клиникаһы асылды
Өфөлә “Әсә һәм бала” клиникаһы асылдыФото: Андрей Старостин
Өфөнөң Сипайлово биҫтәһендә “Әсә һәм бала” клиникаһы асылды. Был тантанала БР Хөкүмәте Премьер-министры урынбаҫары, хеҙмәт һәм халыҡты социаль яҡлау министры Фидус Ямалетдинов, БР һаулыҡ һаҡлау министры Андрей Евсюков, ҡала хакимиәте башлығы Павел Качкаев, башҡа рәсми кешеләр ҡатнашты.
Өфөлә асылған клиника – Рәсәйҙә билдәле ошондай “Әсә һәм бала” селтәре учреждениеларынан туғыҙынсыһы. Ул ҡатын-ҡыҙҙар һаулығын һәм ғаилә парҙарының репродуктив һаулығын һаҡлауға махсуслашҡан.
Клиника базаһында операция бүлмәһе һәм көндөҙгө стационар менән гинекология бүлексәһе, үҙ лабораторияһы менән консультатив-диагностика бүлексәһе урын алған.
Фидус Ямалетдинов медицина практикаһына юғары технологияларҙы индереүҙең ни тиклем мөһим булыуын билдәләне, быларҙың барыһы ла медицина ярҙамы сифатын яҡшыртыуға һәм уны арзанайтыуға йүнәлтелгән.
Мәскәүҙең баш акушер-гинекологы Марк Курцерҙың һүҙҙәренә ҡарағанда, клиника белгестәре төп бурысты ғаилә парын комплекслы тикшереүҙә һәм дауалауҙа күрә. Клиника ҡиммәтле юғары технологиялы ҡорамалдар менән йыһазландырылған.
“Әсә һәм бала” клиникаһы сменаһына 30 кеше ҡабул итеүгә иҫәпләнгән. Бында ошо өлкәләге иң яҡшы белгестәр эшләйәсәк.


text:
Тимер юлда контейнерҙарҙа йөк ташыу күләменең артыуы күҙәтелгән
Контейнерҙарҙа йөк ташыу тимер юлдың йөк ташыу структураһының һаман да ҙур өлөшөн алып тора. Әгәр уҙған йылда ташылған йөк күләме кәмеүе күҙәтелһә, ғинуарҙа ыңғай яҡҡа үҙгәрештәр булыуы хаҡында әйттеләр.
"Башинформ" агентлығына Куйбышев тимер юлының Башҡортостан бүлегенән хәбәр итеүҙәренсә, 2008 йыл менән сағыштырғанда, 2009 йылда контейнерҙарға тейәлгән йөк күләме 8,7 процентҡа кәмегән, быны бөтә донъя иҡтисади көрсөгө менән аңлаталар.
Шул уҡ мәлдә урта тоннажлы контейнерҙарға йөк тейәү 100,6 процентҡа үтәлгән – барыһы 11511 контейнер эшкә ҡушылған. Эре тоннажлы контейнерҙарға йөк тейәү планға ҡарата 98,9 процент тәшкил иткән, бында 16079 контейнер ҡулланылған. «Трансконтейнер» асыҡ акционерҙар йәмғиәте филиалының йөк станцияһында тәүлегенә уртаса 76 контейнерға йөк тейәлгән.
Күпселек осраҡта, контейнерҙарҙа сәнәғәт продукцияһын ташыйҙар. Башҡортостан бүлеге Куйбышев тимер юлының иң эре йөк ташыусыһы иҫәпләнә һәм контейнерҙарҙа йөк ташыуҙың өстән бер өлөшөн башҡара.
Ғинуарҙа Куйбышев магистраленең Башҡортостан бүлеге менән йөк ташыуға 1964 контейнер ҡулланылған, шуның 1490 — эре тоннажлы. Уҙған йылдың ғинуар айы менән сағыштырғанда, был күрһәткес 11,27 процентҡа артығыраҡ.


text:
Өфөлә «Зәңгәр ҡош» Бөтә Рәсәй йәш һәләттәр фестиваленең төбәк этабын ойоштороусылар һәм журналистар бүләкләндеФото: «Башҡортостан» дәүләт телерадиокомпанияһы
Өфөлә «Зәңгәр ҡош» Бөтә Рәсәй йәш һәләттәр фестиваленең төбәк этабын ойоштороусылар һәм журналистар бүләкләнде
Өфөлә «Зәңгәр ҡош» Бөтә Рәсәй йәш һәләттәр фестиваленең төбәк этабын ойоштороусылар һәм журналистар бүләкләндеФото: «Башҡортостан» дәүләт телерадиокомпанияһы
ӨФӨ, 2016 йыл, 23 сентябрь. /«Башинформ» мәғлүмәт агентлығы, Сергей Захаров/.
22 сентябрҙә Өфөлә «Рәсәй Башҡортостан» телеканалы хеҙмәткәрҙәре һәм «Зәңгәр ҡош» Бөтә Рәсәй йәш һәләттәр фестиваленең төбәк этабын ойоштороусылар бүләкләнде. Рәхмәт хаттарын «Башҡортостан» дәүләт телерадиокомпанияһы директоры Азамат Сәлихов тапшырҙы.
«Талантлы балаларға өмөт бүләк иткәнегеҙ өсөн рәхмәт. Ил күгендә республикабыҙҙан йәш йондоҙҙар ҡабыныр тип ышанабыҙ», — тине Бөтә Рәсәй дәүләт телерадиокомпанияһы филиалы етәксеһе, тантанала ҡатнашыусыларға мөрәжәғәт итеп.
«Зәңгәр ҡош» конкурсының төбәк этабы август аҙағында уҙҙы. Һайлап алыу турында бөтә республиканан йөҙҙәрсә йәш талант эйәләре ҡатнашты, улар йыр, бейеү, акробатика, музыка ҡоралдарында уйнау буйынса оҫталығын күрһәтте. Финалға сығыусыларҙың исеме ноябрь айында билдәле була.
Ҡатнашыусылар ҙа, баһалама ағзалары ла конкурс программаһының юғары кимәлдә ойошторолоуын билдәләне. Жюри составында республиканың танылған сәнғәт һәм мәҙәниәт эшмәкәрҙәре — йырсы Иҙрис Ғәзиев, дәүләт академия хор капеллаһы дирижеры Алһыу Хәсбиуллина, музыка уҡытыусыһы Лия Кәримова, композитор Урал Иҙелбаев, эстрада-джаз башҡарыу кафедраһы доценты Ирина Остин, Р.Нуриев исемендәге хореография колледжы директоры Олия Вильданова һәм ошо уҡыу йортоноң художество етәксеһе Леонора Ҡыуатова, Башҡортостандың атҡаҙанған артисы Сергей Павлов, алып барыусы Фирҙәт Ғәлиев һәм музыка белгесе Миләүшә Иҙрисова эшләне.


text:
Фото:
Республикала Әхмәт Лотфуллинға мемориаль таҡтаташ ҡуйылды
Фото:
Белорет районының Абҙаҡ ауылында СССР-ҙың халыҡ рәссамы Әхмәт Лотфуллинға мемориаль таҡтаташ асыуға арналған тантаналы митинг үтте. Был хаҡта район хакимиәтенең мәғлүмәт-аналитика бүлеге белгесе Айгөл Кирамова хәбәр итте. Таҡтаташ асыу тантанаһында Белорет районы хакимиәте башлығының беренсе урынбаҫары Илгиз Теләүбаев, «Рәсәй Рәссамдар союзы» бөтә Рәсәй ижади йәмәғәт ойошмаһының республикалағы бүлексәһе етәксеһе Фәтих Фазылов, Әхмәт Лотфуллиндың хәләл ефете Луиза Лотфуллина ҡатнашҡан.
Мемориаль таҡтаташ Абҙаҡ ауылы мәктәбендә ҡуйылған. 2008 йылда БР Хөкүмәте ҡарары менән уҡыу йортона яҡташтарының, билдәле рәссам Әхмәт Лотфуллиндың исеме бирелгән.
Митинг мемориаль таҡтаташҡа сәскәләр һалыу менән тамамланған.


text:
Халыҡ ялыуҙары — урындағы властарҙың эшләп еткермәү билдәһе
Республика Президенты Рөстәм Хәмитовтың халыҡ менән онлайн-конференция режимында интернетта аралашҡанында Өфө баҡсасыһы унан һирәк һәм һәр ваҡыт тулы йөрөгән 124-се автобус тураһында һораны.
Президент фекеренсә, бындай һорауҙар бирелә икән – был урындағы властарҙың эшләп еткермәү билдәһе.
— Властағы кешеләр граждандарға ихтирам менән ҡарарға тейеш. Әгәр ялыуҙар булһа, башлыҡ уларҙы бөтөрөргә тейеш. Әгәр реакция юҡ икән — был насар власть. Һәм бында халыҡҡа яҡын власть тураһында һүҙ бара. Бер йыл инде даими рәүештә ҡабатлайым: кешеләр менән аралашығыҙ. Ҡайһы бер чиновниктар ҡолаҡ һала башланы. Һәм һөҙөмтәләре лә күҙ алдында.


text:
Профсоюздар көрсөккә ҡаршы ҡорал эҙләй
Кесе йома көндө Профсоюздар йортонда үтәсәк БР Профсоюздар федерацияһы Советының VIII пленумында иҡтисади көрсөк шарттарында хеҙмәткәрҙәрҙең социаль-хеҙмәт хоҡуҡтарын яҡлау ысулдарын эҙләү төп тема булып торасаҡ.
БР Профсоюздар федерацияһының матбуғат хеҙмәтенән хәбәр итеүҙәренсә, пленумда Рәсәй Бойондороҡһоҙ профсоюздар федерацияһы рәйесе урынбаҫары Нина Кузьмина, республиканың профилле министрлыҡтары һәм ведомстволары етәкселәре, предприятиеларҙың профком рәйестәре ҡатнашасаҡ.
Пленумда республикалағы ағымдағы социаль-иҡтисади хәл һәм БР Профсоюздар федерацияһының Йәштәр сәйәсәте концепцияһын тормошҡа ашырыу тикшереләсәк.
Пленум сәғәт 11-ҙә башлана.


text:
Өфөлә баш ҡаланың иң яҡшы уҡытыусыларының форумы үтәсәк
14 декабрҙә Ҡала мәҙәниәт һарайында баш ҡаланың иң яҡшы уҡытыусыларының форумы үтәсәк. Сарала ағымдағы йылдың ноябрь айында Өфөлә булдырылған Уҡытыусылар ассоциацияһының артабанғы эшмәкәрлеге тикшереләсәк. Иҫегеҙгә төшөрәбеҙ, уның составына ҡала, төбәк һәм бөтә Рәсәй профессиональ оҫталыҡ конкурстарында еңеүселәр, бөтә Рәсәй һәм халыҡ-ара олимпиадалар призерҙары остаздары, тикшеренеүсе уҡытыусылар инде. Ассоциация маҡсаттары – дөйөм урта белем биреүҙең сифатын арттырыу, педагогтарҙың инновацион тәжрибәһен йәйелдереү буйынса эшмәкәрлекте көйләү, мәғариф үҫешенең көнүҙәк мәсьәләләрен хәл итеү юлдарын асыҡлау.
Сара Өфөнөң Мәғариф идаралығы һәм фәнни-мәғлүмәт методик үҙәге ярҙамында баш ҡаланың педагогтар берләшмәһе вәкилдәре башланғысы менән ойошторола.
Форум эшендә, уҡытыусыларҙан тыш, ҡала хакимиәте, Башҡортостандың Мәғариф министрлығы, республиканың Мәғарифты үҫтереү институты, алдынғы юғары уҡыу йорттары, Халыҡ мәғарифы һәм фән хеҙмәткәрҙәре профсоюзы башҡорт республика ойошмаһы вәкилдәре, ата-әсәләр, педагогик хеҙмәт ветерандары, киң мәғлүмәт саралары вәкилдәре ҡатнашасаҡ.


text:
Бер аҙна эсендә Башҡортостанда икмәккә һәм һөткә хаҡ артҡан Фото: Олег Яровиков
Бер аҙна эсендә Башҡортостанда икмәккә һәм һөткә хаҡ артҡан
Бер аҙна эсендә Башҡортостанда икмәккә һәм һөткә хаҡ артҡан Фото: Олег Яровиков
ӨФӨ, 2016 йыл, 31 август. /«Башинформ» мәғлүмәт агентлығы, Олеся Серёгина/.
Башҡортостанстат 22 августан 29-на тиклем социаль әһәмиәтле аҙыҡ-түлеккә хаҡтарҙы күҙәтеү мәғлүмәттәрен баҫтырып сығарҙы.
Ведомство мәғлүмәттәре буйынса, беренсе һәм икенсе сортлы бойҙай ононан бешерелгән икмәк, ҡаластар (1,1 процентҡа), стерилләнгән һөт (1 процентҡа) ҡиммәтләнгән.
Тауыҡ йомортҡаһына, сусҡа итенә, көнбағыш майына, һыйыр итенә, тауыҡ итенә, дөгөгә, тоҙға, ҡара сәйгә, пастеризацияланған һөткә (0,7-0,1 процентҡа) хаҡтар күтәрелгән.
Шул уҡ ваҡытта картуф (9,2 процентҡа), кишер (9), башлы һуған (6,4), аҡ күсәнле кәбеҫтә (2,8), тары (1,3), шәкәр ҡомо (1,1), туңдырылған балыҡ (1), вермишель, арыш икмәге, ҡарабойҙай (0,7-0,2) арзанайған.
Аҡ майға, алмаға, һарыҡ итенә, бойҙай онона хаҡтар үҙгәрмәгән.
Июль айында Башҡортостанда хаҡтар 0,3 процентҡа артҡан. Йыл башынан инфляция 3,7 процентҡа еткән.


text:
Рөстәм Хәмитов «Морат» тау саңғыһы үҙәген реконструкциялау барышы менән таныштыФото: Ольга Колесникова
Рөстәм Хәмитов «Морат» тау саңғыһы үҙәген реконструкциялау барышы менән танышты
Рөстәм Хәмитов «Морат» тау саңғыһы үҙәген реконструкциялау барышы менән таныштыФото: Ольга Колесникова
Белорет ҡалаһында Рөстәм Хәмитов «Морат» тау саңғыһы үҙәген реконструкциялау барышы менән танышты.
Был үҙәктең тарихы 1960 йылдан башлана. Совет осоронда уҡ бында төрлө мөһим ярыштар үткәрелгән, ҙур тау саңғыһы мәктәбе булған. Әммә бөгөн комплекс тау саңғыһы спортының һәм ҡышҡы туризмдың заманса үҫеш кимәленә тап килмәй.
2011 йылда тау саңғыһы мәктәбе «Башҡортостан Республикаһының Тау саңғыһы спорты һәм сноуборд үҙәк клубы» дәүләт автономиялы учреждениеһы филиалы итеп үҙгәртелде. Ағымдағы йылдың ғинуарында тау саңғыһы үҙәген ҡайтанан тергеҙеү һәм 2015 йылға уны заманса стандарттарға тап килтереү тураһында ҡарар ҡабул ителде.
БР Спорт биналарын һәм социаль объекттар төҙөү фондының генераль директоры Александр Филиппов Рөстәм Хәмитовты реконструкция барышы менән таныштырҙы.
Шуны ла билдәләп үтергә кәрәк, «Морат» тау саңғыһы үҙәген реконструкциялау барышы менән танышырға Рәсәйҙең Тау саңғыһы спорты һәм сноуборд федерацияһы президенты Светлана Гладышева ла килде.


text:
Башҡортостанда наркоконтролерҙары наркотик таратыусылар менән көрәшә. Ошо маҡсатта улар мәк операцияһы уҙғарғайны. Уның барышында Мәсетле районында киндер яланы табылған. Уның майҙаны гектар ярым самаһы була. Хәҙер урындағы хакимиәт ағыулы үлән баҫыуын тиҙ арала юҡ итергә бурыслы. Киндер нисек үҫкән, нишләп әлегә тиклем табылмаған, белеүсе юҡ.
Урында йәшәүселәрҙең береһендә милиционерҙар 600 доза героин таба.Ә Өфөлә Гиппократ антын боҙғандар. Урындағы дауаханаларҙың береһендә эшләгән табип наркотик менән сауҙа иткән өсөн ҡулға алынған. Һаулыҡ һаҡлау тармағы хеҙмәткәре Морфин, Реладорм ,Трамал кеүек ҡатмарлы препараттарға рөхсәт ҡағыҙҙары яҙған.
Өфө - Ырымбур юлында иһә үҙ машинаһында ике мең ярым доза героин алып китеп барған ҡатын тотола. Енәйәтсе балалар баҡсаһында тәрбиәсе булып эшләгән.


text:
Фото:
Өфөлә Еңеүҙең 65 йыллығына арналған саралар планы раҫланды
Фото:
Өфө ҡала Советы депутаттары Бөйөк Ватан һуғышында Еңеүҙең 65 йыллығын билдәләү алдынан республиканың баш ҡалаһында үтәсәк саралар планын раҫланы.
Өфө властары һуғыш ветерандары һәм тыл хеҙмәтсәндәренә тәғәйенләнгән “1941-1945 йылдарҙағы Бөйөк Ватан һуғышында Еңеүгә 65 йыл” юбилей миҙалдарын тапшырыуҙы төп мәсьәләләрҙең береһе тип билдәләгән.
Март айы дауамында Ҡала Советы ҡарамағындағы Йәштәр йәмәғәт палатаһы, БР эҙәрмәндәр отрядының төбәк йәмәғәт фонды һәм ҡала хакимиәтенең мәғариф идаралығы һуғыш йылдарында хәбәрһеҙ юғалған яҡташтарыбыҙ тураһында мәғлүмәттәр йыйыу һәм асыҡлауҙы планлаштыра.
Планда Бөйөк Ватан һуғышы инвалидтарының фатирына ремонт яһау һәм ветерандарға матди ярҙам күрһәтеү буйынса мәрхәмәтлек акцияларын үткәреү ҙә ҡаралған, әлеге мәлдә ремонт эштәре башланған һәм июндә тамамланырға тейеш.
Ҡала округы Советы ҡарамағындағы Йәштәр йәмәғәт палатаһы менән БР эҙәрмәндәр отряды төбәк йәмәғәт фонды “Хәтер китабы”н әҙерләү менән шөғөлләнә, ул байрам алдынан майҙа нәшер ителәсәк.
Апрель – майҙа ҡалала һуғыш ветерандары һәм тыл хеҙмәтсәндәре менән осрашыуҙар, мәктәптәрҙә “батырлыҡ дәрестәре”, ҡала ойошмаларының хеҙмәт коллективтары менән ветерандарҙы ҡотлау тантаналары үткәреләсәк.
Иң мөһим тантаналар, әлбиттә, майҙа үтә. Ҡала Советы депутаттары етәкселегендә Өфө предприятиелары һәм ойошмалары «Георгиев таҫмаһы» бөтә Рәсәй акцияһында ҡатнаша, Еңеү Паркында, һәйкәлдә, ҡалалағы обелисктар һәм мемориаль ҡоролмалар янында сәскәләр һалыу тантаналары үткәрелә, ә 9 майҙа ҡалала байрам парады ойошторола.


text:
Тәүге аҙымдарың менән, “Илһам"!
Тыуған ерҙән ситкә китһәң, үҙ илеңдең, телеңдең, яҡташтарыңдың ҡәҙерен нығыраҡ белә башлайһың, тиҙәр. Шуғалыр ҙа республиканан ситтә йәшәүсе яҡташтарыбыҙ төрлө ойошмаларға, ассоциацияларға берләшеп, телебеҙҙе, мәҙәниәтебеҙҙе пропагандалап йәшәй, милләттәштәре менән тығыҙ аралаша. Был йәһәттән мәскәүҙәр уңды тип әйтергә була: “Аҡ тирмә” башҡорт мәҙәниәте үҙәге яҡташтарҙы бергә туплап, уларға үҫергә, баш ҡаланы яуларға ярҙам итә. Шулай уҡ “Алтынай” бейеү ансамбле илебеҙҙең баш ҡалаһында һәр ваҡыт Башҡортостан Республикаһының бренды, күрһәткесе булараҡ сығыш яһай. Былтыр актерлыҡ һәләте булған Мәскәү башҡорттары “Илһам” театр түңәрәгенә берләште.
Әбйәлил ҡыҙы Мәҙинә Илһамова 90-сы йылдар аҙағында республикабыҙҙа йырсы һәм төрлө сара ойоштороусы булараҡ танылыу яулай башлағайны инде. Кинәт кенә эстраданан юғалған был ҡыҙ менән бер нисә тапҡыр ҡыҙыҡһынып та ҡуйғайным. Ҡайҙа ул, ниңә сәхнәнән китте, хәҙер нимә менән шөғөлләнә? Ә ул Мәскәү ҡалаһына барып, телесериалдар төшөргән студияла һәм урындағы телеканалда сценарий яҙыусы булып эшкә урынлашҡан икән. Бер ни тиклем ваҡыт бөтөнләй сәхнәгә сыҡмаған, йыр сәнғәтенән ситләшеп торған. Тик сәхнәнең тәмен бер белгән талант эйәләре унан китә алмай, тиҙәр. Шул һүҙҙәрҙең ысынбарлыҡҡа тап килеүен Мәҙинә иҫбатлай ҙа инде. Бынан бер нисә йыл элек башҡорт ҡыҙы Мәскәүҙә уҙғарылған байтаҡ сарала йырҙары, бейеүҙәре менән сығыш яһай, яҡташтар менән осрашыуҙар ойоштора башлай. Үҙ халҡы өсөн янып, яратып эшләүен күргән “Аҡ тирмә” үҙәге хеҙмәткәрҙәре уға башҡорт театры түңәрәген асырға тәҡдим итә. Энтузиазмға ҡоролған был эштә ауырлыҡтарға, ҡаршылыҡтарға осрарын белһә лә, Мәҙинә Рәйес ҡыҙы был эшкә ҡуш ҡуллап тотона:
– Һәр нәмәне аҡса менән иҫәпләп булмай, кешенең яратҡан шөғөлө, ҡыҙыҡһыныуы, күңел талабы була. Үҙ халҡымды, милләтемде үҫтереү, ойоштороуҙан да мөһимерәк эш юҡ кеүек. Был – мине үҫтергән, талант биргән, белем алырға ярҙам иткән, туған телле иткән халҡыма рәхмәт һүҙем. Эш хаҡы һорау түгел, киреһенсә, ай һайын эшләп тапҡан аҡсамдың 4 – 5 мең һумын ошо түңәрәк эшенә тотонам. Йәл түгел, үкенмәйем дә, сөнки ҡайһы бер кешеләр ундай сумманы иҫерткес эсемлектәргә, тәмәкегә, уйын автоматтарына, бик тә булмаһа, берәй ресторанға инеп ашауға тотона. Мин ундай алама ғәҙәттәрҙән, Аллаға шөкөр, азатмын. Шуға күрә, түңәрәк эшен тәҡдим иткәс, икеләнмәйенсә ризалаштым. Эште интернет селтәре аша театр түңәрәгенә талантлы милләттәштәр эҙләүҙән башланым. Иғландар бирелде, таныштарымды әйҙәнем. Тәүге осрашыуға уҡ түңәрәккә 18 – 45 йәштәрҙәге 15 кеше йыйылды. Бөйөк Еңеүҙең 70 йыллығына ҡарата сығыш яһар өсөн Әнғәм Атнабаевтың “Әсә хөкөмө” драмаһын сәхнәләштерә башланыҡ. Бала саҡтан сәхнәнән төшмәй йөрөһәм дә, эш башлағас, режиссер булараҡ төрлө ауырлыҡҡа осраным. Махсус уҡыу йорттарында уҡыусы студенттарҙан ярҙам һораным, тик улар әллә ваҡыт таба алманы, әллә эш хаҡы булмағанлыҡтанмы, ярҙам итергә атлыҡманы.
Ҡаршылыҡтарға осрағанда тағы ла сәмләнеберәк эшләү хас булған башҡорт ҡыҙы алдына алған маҡсатына ирешмәйенсә ҡуймай. Спектакль өсөн тыуған ауылы Байымда йәшәүсе туғандарынан элекке кейемдәрҙе эҙләй, таба һәм Мәскәүгә алып килә. Декорация өсөн түңәрәк ағзалары 100-әр һум аҡса йыя, ҡалған сығымдарҙы ойоштороусы үҙ өҫтөнә ала. Шулай итеп, 2015 йылдың 13 майында “Илһам” театр түңәрәге тәүге тапҡыр Мәскәү милләттәр йорто сәхнәһенә сыға. Театр түңәрәгенең ныҡлы эшләп китеүендә был ойошманың ярҙамы әйтеп бөткөһөҙ ҙур. Өс айға бер, сират буйынса спектаклдәр ҡуйырға бушлай зал һәм сәхнә тәҡдим ителә. Ошонда уҡ башҡа халыҡтарҙың да эштәре менән танышырға була. Әйткәндәй, башҡорт театры иң йәше, ә татар халыҡ театры быйыл үҙенең 30 йыллыҡ юбилейын билдәләгән. Мәскәү милләттәр йортоноң спектаклдәргә бер генә талабы бар: пьеса ҡуйылғанға тиклем рус һәм башҡорт телдәрендә тапшырылырға тейеш. Ә хәҙерге заманда ижад итеүсе башҡорт драматургтары әҫәрҙәрен тәржемә итергә бик ашығып бармай. Шуға күрә Мәҙинә Илһамова күберәк классик әҫәрҙәргә тотона. Мөҙәрис Мөсифуллин ғына был талап тураһында белгәс, “Аҡса кемгә кәрәкмәй?” комедияһын ике телдә яҙып ебәргән. “Илһам”дар уны 1 апрелгә – Көлкө көнөнә сәхнәләштереп тә өлгөргән.
Режиссер артабанғы эше итеп Баязит Бикбайҙың “Ҡоҙаса” музыкаль комедияһына тотона һәм баш ҡалала үткән Башҡортостан көндәрендә шул уҡ сәхнәлә уның премьераһы була. Гнесиналар исемендәге консерваторияла уҡыусы Ҡәҙриә Садкова уны музыкаль яҡтан биҙәй, спектакль уның фортепьянола уйнауы менән оҙатыла. Төп ролдәргә лә йырсы актерҙар һайлана.
Мәҙинә Рәйес ҡыҙы артистары менән ысын мәғәнәһендә ғорурлана ала. Баймаҡ гүзәле Айгөл Байназарова, Дәүләкән һылыуы Светлана Ғәлимуллина (икеһе лә мәктәптә инглиз телен уҡыта), Баймаҡ егете Замир Йәминов (инженер), студенттар Гөлйемеш Ласынова, Нәркәс Йәнтүрина (Баймаҡ), Юлай Ғилметдинов (Миәкә), Гөлдәниә Юлъяҡшина (Ғафури), Айтуған Ҡәйепов, Илгизәр Мортазин (Хәйбулла), Азат Ҡаҙаҡбаев (Күмертау ҡалаһы), юрист булып эшләүсе Занфир Кашапов (Салауат), табип Гөлнара Әбделғужина (Өфө) театр түңәрәгенең төп көстәре булып тора. Башҡортостандың һәр төбәгенән вәкилдәр бар бында. Түңәрәк кенә тип әйтеү дөрөҫ тә булмаҫ, “Илһам” – ул Станиславский методы буйынса белем биргән бәләкәй генә мәктәп тә. Вокал, сәхнә теле, дөрөҫ һөйләү, бейеү дәрестәре үтә, этюдтар ҡуйыла. Мәскәүҙә элек-электән йәшәүсе башҡорт ғаиләләрендә балалар үҙ телен онотмай икән, иркен аралашалар. Мәҙинә Рәйес ҡыҙына шундай балалар өсөн дә айырым түңәрәк асырға тәҡдим иткәндәр. Тимәк, алдағы йылдарҙа баш ҡала сәхнәләрендә тағы ла башҡорт телендәге тамашалар артасаҡ.
Яҙ көнө Мәҙинә Илһамова Үҙешмәкәр милли театрҙар фестивалендә ҡатнашырға саҡырыу алған. Бөгөн түңәрәк ағзалары Мөхәмәтша Буранғоловтың “Шәүрәкәй” спектакле менән лайыҡлы сығыш яһар өсөн (матур костюмдар, декорация һәм сифатлы музыкаль биҙәлеш кәрәк) бағыусылар эҙләй. Сөнки баш ҡала халҡын театрға талант менән генә йәлеп итеп булмай, улар шоу булырлыҡ тамаша көтә.
13 майҙа театрға бер йыл тулыу айҡанлы үткән кисәлә “Илһам”дар йомғаҡ яһап, бер йылда күрһәтеп өлгөргән спектаклдәренән коллаж күрһәткәндәр: Әнғәм Атнабаевтың “Әсә хөкөмө”, Баязит Бикбайҙың “Ҡоҙаса”һы, Мостай Кәримдең “Ҡыҙ урлау”ы, Мөҙәрис Мөсифуллиндың “Аҡса кемгә кәрәкмәй?”е.
– Бер йәш бәләкәй генә юбилей, матди яҡтан ярҙам булмаһа ла, урындағы Башҡортостан вәкиллеге бинаһында аҙнаһына бер йыйылышырға форсат бар. Бының өсөн был ойошмаға, мине рухлы итеп тәрбиәләгән атай-әсәйемә, Башҡортостаныма рәхмәтлемен, – ти Мәҙинә Рәйес ҡыҙы.
Театр белгестәренә, профессионалдарға “Илһам” түңәрәгенең эштәре оҡшай. театр етәкселәренең 24 майҙа үткән оло йыйылышында башҡорт театрының эше яҡшы баһа алды, ул Мәскәү халыҡ театрҙары ойошмаһына ҡабул ителде. Үҙ халҡының мәҙәниәтен үҫтереү өсөн янып йөрөүсе, хаҡ һорау түгел, киреһенсә, үҙ кеҫәһенән аҡса сығарыусы (ә уның баш ҡалала үҙ фатиры ла, шәхси бизнесы ла юҡ) башҡорт ҡыҙының эше маҡтауға лайыҡ. Дәүләт театрҙары ла ҡасандыр бинаһыҙ, декорацияһыҙ, юҡ ерҙән эш башлаған. Тимәк, “Илһам”дарҙың да яуланыр бейеклектәре алда әле. Тәүге аҙымдарың ырыҫлы, ҡотло булһын, башҡорт театры!


text:
Рөстәм Хәмитов Халыҡтар берҙәмлеге көнөн байрам итеү тураһындағы указға ҡул ҡуйҙы
ӨФӨ, 2014 йыл, 29 октябрь. /«Башинформ» мәғлүмәт агентлығы, Сергей Захаров/.
Башҡортостан Президенты «2014 йылда халыҡтар берҙәмлеге көнөн байрам итеү тураһында»ғы указға ҡул ҡуйҙы. Рөстәм Хәмитовтың ҡушыуы буйынса байрам сараларын әҙерләү һәм үткәреү менән Мәғариф, Мәҙәниәт һәм Спорт министрлыҡтары район һәм ҡала хакимиәттәре менән берлектә шөғөлләнәсәк.
Байрам үткәреү урындарында медицина хеҙмәткәрҙәре дежур итәсәк. Йәмәғәт тәртибен һаҡлау, юл хәрәкәте хәүефһеҙлеге, янғын хәүефһеҙлеге сараларын күреү Эске эштәр министрлығы һәм Ғәҙәттән тыш хәлдәр министрлығының республика буйынса баш идаралығы хеҙмәткәрҙәренә йөкмәтелгән.
Иҫегеҙгә төшөрәбеҙ, 1,2,3 һәм 4 ноябрь республикала ял көндәре тип иғлан ителгән.


text:
Башҡортостан Берлинда «Йәшел аҙна»ла 9,9 миллион евроға өс инвестиция проекты тәҡдим итте
Рәсәй Ауыл хужалығы министрлығы Рәсәйҙең Берлинда «Йәшел аҙна-2011» халыҡ-ара күргәҙмәһендә ҡатнашыуына яҡынса йомғаҡ яһаны. Күргәҙмәнең беренсе эш көндәрендә дөйөм суммаһы 218,2 миллион евролыҡ 13 халыҡ-ара килешеү һәм котракт төҙөлгән. Был килешеүҙәр малсылыҡ, үҫемлекселек һәм мелиорацияны үҫтереү, ауыл араһындағы юлдар төҙөлөшө, болан ите һәм бал менән тәьмин итеүгә ҡайтып ҡала.
Дөйөм алғанда Рәсәй Федерацияһының 12 субъекты дөйөм суммаһы 2,19 миллиард евролыҡ 81 инвестиция проектын тәҡдим иткән. Улар иҫәбендә Башҡортостан да бар. Республикабыҙ аграрийҙары менән 9,9 миллион евроға өс инвестпроект күрһәтелгән.
Башҡортостандан абруйлы аграр форумда ике предприятие — «Башспирт» асыҡ акционерҙар йәмғиәте һәм «Башҡортостан умартасылыҡ һәм апитерапия буйынса ғилми-тикшеренеү үҙәге» дәүләт учреждениеһы ҡатнашты. Башҡортостанға инвесторҙар йәлеп итеү һәм бөтөн донъя берләшмәһен төбәк етештереүселәре продукцияһы менән таныштырыу – республиканың күргәҙмәлә ҡатнашыуының төп маҡсаты.


text:
Хеҙмәт һәм халыҡты социаль яҡлау министрының беренсе урынбаҫары тәғәйенләнде
Башҡортостан Президенты Рөстәм Хәмитов Рәсих Шәмсетдиновты республиканың хеҙмәт һәм халыҡты социаль яҡлау министрының беренсе урынбаҫары итеп тәғәйенләү тураһында бойороҡҡа ҡул ҡуйҙы.
Рәсих Шәмсетдинов 1971 йылда Благовар районының Ағарҙы ауылында тыуған.
1997 йылда Башҡорт дәүләт университетының юридик факультетын тамамлаған.
Хеҙмәт эшмәкәрлеген 1988 йылда В.И.Ленин исемендәге Өфө приборҙар эшләү заводында токарь булып башлай. СССР Хәрби диңгеҙ флотында хеҙмәт итә.
Төрлө йылдарҙа коллектив предприятие экспедиторы, Благовар районы Эске эштәр бүлеге тәфтишсеһе, Благовар районы хакимиәтенең юридик бүлеге мөдире, Благовар районы хакимиәте башлығының кадрҙар һәм социаль мәсьәләләр буйынса урынбаҫары, республика Контроль-иҫәп палатаһының юридик бүлеге баш инспекторы, ә һуңынан мөдире булып эшләй.
2011 йылдан әлеге ваҡытҡа тиклем БР Үҙәк һайлау комиссияһының хоҡуҡи тәьминәт бүлеге мөдире урынбаҫары булды.


text:
Сифат мәсьәләләрен иң яҡшы яҡтыртыуға конкурсҡа йомғаҡ яһалды
«Башҡортостан Республикаһының киң мәғлүмәт сараларында сифат мәсьәләләрен иң яҡшы яҡтыртыуға» конкурсына йомғаҡ яһалды.
«Газета һәм журнал баҫмалары» номинацияһында беренсе урын «Кызыл таң» гәзите журналисы Иҙрис Сәйетғәлиевҡа бирелде. Икенсе урында – «Туймазинский вестник» хәбәрсеһе Эмиль Мусин. Өсөнсө урынды “ӨМЭПБ” асыҡ акционерҙар йәмғиәтенең «Моторостроитель» гәзите хеҙмәткәрҙәре Ирина Исламова менән Петр Маков яуланы.
«Радиотапшырыу» номинацияһында — Зөһрә Арсаева («Даирә» ижади берекмәһе), «Телевизион тапшырыу» номинацияһында Эльвира Кәшфиева («Вести-Башкортостан») еңде.


text:
Йәш хәбәрселәр Мәскәүҙә «Включайся» фестивалендә үҙҙәренең эше менән таныштыра
ӨФӨ, 2016 йыл, 7 июнь. /«Башинформ» мәғлүмәт агентлығы, Эльмира Сабирова/.
«Телешко» телевидение мәктәбе тәрбиәләнеүселәре Мәскәүҙә «Включайся» бөтә Рәсәй балалар телевидениеһы фестивалендә үҙҙәренең эше менән таныштыра. Илдең төрлө төбәктәренән, шулай уҡ Ҡаҙағстандан һәм Украинанан килгән йәш режиссерҙар, операторҙар, хәбәрселәр оҫталыҡтарын күрһәтә.
«Башҡортостан» телерадиокомпанияһында хәбәр итеүҙәренсә, «Телешко» телевидение мәктәбе конкурста «от А до Я», «Любопытный репортаж» һәм «Уфа рулит» проекттарын тәҡдим итә. Программала «Тамыр» балалар телеканалында эшләүселәрҙең дә эштәре бар.
Фестиваль барышында билдәле режиссерҙар, журналистар һәм педагогтар менән осрашыуҙар ойошторола. Иван Ургант, Александр Анатольевич, Мария Ситтель, шулай уҡ «Матч» һәм «Муз ТВ» телеканалдары йондоҙҙары ҡатнашыусылар өсөн оҫталыҡ дәрестәре үткәрә, популяр телеканалдарҙың нисек эшләүен күрһәтә.
Ҡатнашыусыларҙың эштәрен өлкәндәрҙән тыш, балалар жюрийы ла баһалалай. Әйткәндәй, быйыл унда тәүге тапҡыр «Телешко» мәктәбен тамамлаған Катя Пономарева эшләй. Ике аҙна дауамында ул фестивалгә ебәрелгән 300-ҙән ашыу эште ҡараған һәм дәғүәселәрҙең исемлеген төҙөгән.
Еңеүселәр 8 июндә билдәләнә.


text:
Өфөлә Башҡортостан Республикаһы Универсиадаһы старт алды
ӨФӨ, 2014 йыл, 20 октябрь. /«Башинформ» мәғлүмәт агентлығы, Дмитрий Слезин/.
18 октябрҙә Өфөлә Башҡортостан Республикаһы Универсиадаһы старт алды.
Ойоштороусылары – Башҡортостандың Йәштәр сәйәсәте һәм спорт министрлығы, РФ Фән һәм халыҡ мәғарифы хеҙмәткәрҙәре профсоюзының Башҡортостан республика комитеты, республиканың Юғары уҡыу йорттары ректорҙары советы һәм «Буревестник» профсоюз физкультура-спорт клубы.
Был сараның маҡсаттары һәм бурыстары иҫәбендә – юғары уҡыу йорттары студенттарын даими рәүештә физик культура һәм спорт менән шөғөлләнеүгә йәлеп итеү, студенттарҙың әҙерлек кимәлен һәм оҫталығын арттырыу, шулай уҡ уҡытыу-күнекмә эшенең сифатын күтәреү.
Быйыл Универсиадала 13 юғары уҡыу йорто – Башҡорт дәүләт аграр университеты, Башҡорт дәүләт университеты, М.Аҡмулла исемендәге Башҡорт дәүләт педагогия университеты, Өфө дәүләт авиация техник университеты, Өфө дәүләт нефть техник университеты, Башҡорт дәүләт медицина университеты, Көнсығыш иҡтисади-юридик гуманитар академияһы, Башҡортостан социаль технологиялар институты, Стәрлетамаҡ физик культура институты, Мәскәү дәүләт технологиялар һәм идара итеү университеты, Башҡорт физик культура институты һәм Өфө дәүләт сәнғәт академияһы студенттары ҡатнаша.
Программа үҙ эсенә 29 спорт төрөн индерә: спорт аэробикаһы, бадминтон, баскетбол, бокс, көрәш, грек-рим көрәше, волейбол, гандбол, гер спорты, дзюдо, кикбоксинг, еңел атлетика, саңғы ярыштары, мини-футбол, өҫтәл теннисы, пауэрлифтинг, йөҙөү, ҡышҡы һәм йәйге полиатлон, мини-лапта, самбо, спорт ориентирланыу (йүгереү), спорт туризмы, атыш, ауыр атлетика, шахматтар.
Уҡыу йылы дауамында ярыштар республика юғары уҡыу йорттарырының спорт базаларында уҙғарыласаҡ. 2015 йылдың 25 майында йомғаҡ яһаласаҡ. Универсиаданы баскетбол буйынса ярыштар аса.


text:
Октябрьскийҙа Заһиҙә Бәхтийәрова иҫтәлегенә арналған I бейеү фестивале үтәсәк
16 декабрҙә Октябрьскийҙа ҡаланың Балалар хореография мәктәбен ойоштороуҙа ҡатнашҡан Заһиҙә Бәхтийәрова иҫтәлегенә арналған I бейеү фестивале үтәсәк.
Заһиҙә Нурый ҡыҙы Бәхтийәрова 1916 йылдың 31 декабрендә Салауат районы Мәсетле ауылында тыуған. 1938 йылда Өфө театр училищеһының балет бүлеген тамамлаған. Фәйзи Ғәскәров етәкселеге аҫтында башҡорт халыҡ бейеүҙәре ансамблендә, Башҡорт опера һәм балет театрының тәүге балет труппаһында сығыш яһаған. 1950 йылда Заһиҙә Бәхтийәрова Ленинград консерваторияһының хореография факультетын тамамлаған.
Заһиҙә Бәхтийәрованың уҡыусылары араһында Рузалия Сәйетгәрәева ла бар. Ҡала бейеү фестивален үткәрергә ул тәҡдим иткән. Фестиваль Октябрьский музыка училищеһында үтәсәк. Унда ҡаланың барлыҡ хореография коллективтары, шулай уҡ Баулы ҡалаһы (Татарстан) бейеү ансамбле сығыш яһаясаҡ.


text:
Өфөлә «1000 велосипедсы төнө» үтә Фото: Олег Яровиков
Өфөлә «1000 велосипедсы төнө» үтә
Өфөлә «1000 велосипедсы төнө» үтә Фото: Олег Яровиков
ӨФӨ, 2015 йыл, 11 сентябрь. /«Башинформ» мәғлүмәт агентлығы, Гөлфиә Акулова/.
Өс меңдән ашыу өфөлө 12 сентябрҙән 13-нә ҡарай төндә үтәсәк күләмле велоуҙышта ҡатнашырға ниәтләй. «1000 велосипедсы төнө»ндә ҡатнашыусылар киске сәғәт 10-да ҡала Советына йыйыласаҡ. Төн уртаһында колонна Октябрь проспекты, Ленин, Пушкин, Ғафури урамдары буйлап Телеүҙәккә тиклем, унан Цюрупа һәм Комсомол урамдары буйлап Сипайловоға барасаҡ. 24 саҡрымлыҡ хәрәкәт итеү маршруты төнгө сәғәт өстән һуң Ҡашҡаҙан паркында тамамланырға тейеш.
«Башинформ» агентлығы алдан хәбәр итеүенсә, «1000 велосипедсы төнө» 29 августан 30-на ҡарай үткәрелергә тейеш ине, әммә һауа шарттары арҡаһында велоуҙыш кисектерелде.
Сараны ойоштороусылар ҡатнашыусыларға йылы кейенергә, йоҡа полиэтилен плащ, велосипед өсөн габарит уттарын алырға кәңәш итә.
Йыл һайын үткәрелгән «1000 велосипедсы көнө» велоуҙышында быйыл ете меңдән ашыу кеше ҡатнашты.


text:
Төрөк студенттарына Әхмәтзәки Вәлиди тураһында һөйләнеләр
Төркиәнең Хаджеттепе (Анкара) университетында тарих фәндәре кандидаты Әхәт Сәлихов «Әхмәтзәки Вәлиди Туған һәм уның ғилми мираҫы» доклады менән сығыш яһаны. Был сара Вәлиди йылы сиктәрендә төркиәт институты менән ойошторолған.
Докладсы башҡорт халҡы тарихының төп этаптары, Әхмәтзәки Вәлидиҙең фәнни һәм йәмәғәт эшмәкәрлеге, Башҡортостан тарихында һәм башҡорт эмигранттары эшмәкәрлегендә уның роле хаҡында ҡыҫҡаса мәғлүмәт бирҙе. Сығыш күргәҙмә фотоматериалдар менән оҙатылып барҙы. Сара һуңында Әхәт Сәлихов университет китапханаһына Вәлиди хаҡында китап бүләк итте.
Ә май айында Гази университетында юғары уҡыу йорто уҡытыусылары һәм студенттары ҡатнашлығында Башҡортостан тураһында ғилми-ғәмәли конференция үткәреү планлаштырыла.


text:
Рөстәм Хәмитов: «Башҡортостанда экологик именлекте яҡшыртыу – иң көнүҙәк бурыс»
Рәсәй Президенты Дмитрий Медведев Федераль Йыйылышҡа йыллыҡ Мөрәжәғәтнамәһендә билдәләгән экологик хәлде яҡшыртыу буйынса бурыстар Башҡортостан өсөн айырым әһәмиәткә эйә. Был турала 30 ноябрҙә Башҡортостан Президенты Рөстәм Хәмитов белдерҙе.
Республикала эре химия һәм нефть химияһы предприятиелары тупланған. Шуға күрә, Рөстәм Хәмитов хәбәр итеүенсә, республикала тирә-яҡ мөхитте һаҡлау мәсьәләләренә ҙур иғтибар бирелә.
Атап әйткәндә, 15 декабрҙә Башҡортостан Хөкүмәтендә үткәреләсәк «түңәрәк өҫтәл» төбәк тәбиғәтен һаҡлауға арналасаҡ. Киҫкен экологик мәсьәләләрҙе тикшереүгә Рәсәй тәбиғәт ресурстары һәм экология министры Юрий Трутнев саҡырылған.
«Экологик тематика республика өсөн мөһим. Башҡортостан нефть сығарыусы, нефть химияһы төбәге булараҡ билдәле. Шуға күрә экологик именлекте яҡшыртыу беҙҙең өсөн иң көнүҙәк бурыс», – тине Рөстәм Хәмитов.


text:
Республикала эшһеҙҙәр иҫәбе кәмей
Дүшәмбе, 14 мартта, аудиоселектор элемтә режимында Рәсәй Хеҙмәт һәм мәшғүллек буйынса федераль хеҙмәт коллегияһының ведомствоның уҙған йылдағы эш йомғаҡтары һәм ағымдағы йылға бурыстары буйынса киңәйтелгән ултырышы үтте. Башҡортостан Республикаһынан ултырыш эшендә Хеҙмәт һәм халыҡты социаль яҡлау министрлығы, Дәүләт халыҡ мәшғүллеге хеҙмәте идаралығы, хеҙмәт инспекциялары һәм башҡа профилле ойошмалар вәкилдәре ҡатнашты.
Теркәлгән эшһеҙ граждандар иҫәбе Башҡортостанда уҙған йыл аҙағында ун процентҡа кәмегән. Мәшғүллек хеҙмәте ярҙамында 99,4 мең кеше эш тапҡан, был йыллыҡ күрһәткескә ҡарата 112,6 процент тәшкил итә. Эшһеҙлек кимәле туғыҙ процентҡа төшкән, эш эҙләүселәрҙең эшкә урынлашыу кимәле – 66,8 процент.
БР Хөкүмәтенең матбуғат хеҙмәте мәғлүмәте буйынса, 2010 йылда республика бюджетына федераль ҡаҙнанан бирелгән 2,2 млрд һум суммаһындағы субвенциялар халыҡты эш менән тәьмин итеү буйынса дәүләт сәйәсәтен тулы кимәлдә ғәмәлгә ашырырға мөмкинлек биргән. 1260 кеше башлыса эшсе белгеслектәре буйынса һөнәри уҡытыуға йүнәлтелгән. 34 предприятие менән килешеүҙәр төҙөлгән.
Бынан тыш, 3700 белем биреү учреждениеларын тамамлаусылар стажировка үтеп, уларҙың һәр дүртенсеһе стажировка үткән урынында эшкә ҡала алған. Бәләкәй бизнес өлкәһендә 3740 яңы эш урыны булдырылған. Төп эшҡыуарлыҡ эшмәкәрлеге төрҙәре араһында — малсылыҡ, умартасылыҡ һәм ҡошсолоҡ.
Быйыл халыҡ мәшғүллегенә булышлыҡ итеү программаһын ғәмәлгә ашырыуға федераль бюджеттан 1,838 млн һум бүленгән. Был 88 меңдән ашыу кешене эшкә урынлаштырырға мөмкинлек бирәсәк.


text:
Өфөлә бер эшһеҙгә рәсми рәүештә яҡынса бер вакансия тура килә
ӨФӨ, 2016 йыл, 22 март. /«Башинформ» мәғлүмәт агентлығы, Галина Бахшиева/.
Башҡортостандың баш ҡалаһында теркәлгән эшһеҙлек кимәле 1,26 процент тәшкил итә.
Әлеге ваҡытта Өфөләге мәшғүллек хеҙмәтендә һигеҙ меңдән ашыу кеше иҫәптә тора. Шуларҙың ете меңдән ашыуы — эшһеҙ.
Ҡаланың вакансиялар банкында 7,5 мең самаһы буш эш урыны тураһында мәғлүмәт бар.
Хәҙер баш ҡалала тулы булмаған эш аҙнаһы шарттарында эшләгән 12 предприятие иҫәпләнә. Тулы булмаған эш ваҡытына күсерелгән хеҙмәткәрҙәр һаны 1,6 меңдән ашыу тәшкил итә, тип хәбәр иттеләр Өфөләге халыҡ мәшғүллеге үҙәгендә.


text:
Рәсәйҙә “Беҙҙең яңы мәктәп” интернет-конкурсы иғлан ителгән
РФ Мәғариф һәм фән министрлығы өлкән класс уҡыусылары араһында “Беҙҙең яңы мәктәп” темаһына иншалар интернет-конкурсы башланыуы тураһында иғлан итте.
Ведомствоның матбуғат хеҙмәте хәбәр итеүенсә, эштәр яңы ҡыҙыҡлы идеялар булыуы, телдең тасуирлау алымдарын ҡулланыу, материалды биреүҙең логикаға нигеҙләнгән булыуы кеүек критерийҙар буйынса баһаланасаҡ.
«Беҙҙең өсөн яңы мәктәпте балалар үҙҙәре ниндәй итеп күрергә теләүҙәрен күреү мөһим, — тип билдәләне Рәсәй Федерацияһының мәғариф һәм фән министры Андрей Фурсенко. — Һәр уҡыусы нисек итеп уҡытыу процесын ҡыҙыҡлыраҡ, мәктәпте – яҡшыраҡ, мәғарифты сифатлыраҡ итергә мөмкин булыу тураһында идеялары менән уртаҡлаша ала. Ә иң ҡыҙыҡлы идеялар һәм ҡараштарҙы юғары баһалау ғына түгел, улар мотлаҡ мәктәптә белем биреүҙе яҡшыртыу буйынса көндәлек эшебеҙҙә файҙаланыласаҡ".
Конкурсҡа быйыл 6 декабрҙә йомғаҡ яһарға планлаштырыла. Иң яҡшы иншалар авторҙары приздар һәм грамоталар менән бүләкләнәсәк, ә уларҙың эштәре Рәсәй Мәғариф һәм фән министрлығы сайтында баҫыласаҡ.
Иншаларҙы newschool@newseducation.ru “Ҙур тәнәфес” интернет-порталына ебәрергә кәрәк. Конкурс хаҡында ентекле мәғлүмәт http://newseducation.ru/services/contest/ адресы буйынса бирелгән.


text:
Фото:
Өфөлә XV «Ҡатын-ҡыҙ – йыл директоры» бөтә Рәсәй конкурсының төбәк этабы үтте
Фото:
Өфөлә XV «Ҡатын-ҡыҙ – йыл директоры» бөтә Рәсәй конкурсының төбәк этабы үтте. Сара Башҡортостан Республикаһы Сәнәғәт һәм инновацион сәйәсәт министрлығында үтте һәм ҡатын-ҡыҙҙар эшҡыуарлығының иң сағыу вәкилдәрен, уларҙың хеҙмәттәштәрен һәм дуҫтарын йыйҙы.
Ун бишенсе тапҡыр үткәрелгән конкурста ун биш етәксе гүзәл зат ҡатнашты. Улар Өфө һәм Стәрлетамаҡ ҡалалары, республиканың Шаран, Благовещен, Дүртөйлө һәм Туймазы райондары исеменән сығыш яһаны.
Сараны ойоштороусылар булып Башҡортостандың Эшҡыуарлыҡ һәм туризм буйынса дәүләт комитеты, республиканың Эшҡыуар ҡатын-ҡыҙҙар ассоциацияһы сығыш яһаны. Конкурсты үткәреү идеяһын дөйөм Рәсәй Эшҡыуар ҡатын-ҡыҙҙар ассоциацияһы президенты Татьяна Малютина тәҡдим иткән.
Йәмғиәттә лидер ҡатын-ҡыҙ ролен асыу, төрлө эшмәкәрлек өлкәләренә уның индергән өлөшөн билдәләү конкурстың төп маҡсаты булып тора.
Сарала ҡатнашыусыларға сәләмләү һүҙе менән Башҡортостандың Эшҡыуарлыҡ һәм туризм буйынса дәүләт комитеты рәйесе Руслан Кинйәкәев мөрәжәғәт итте. Ул ҡатын-ҡыҙҙар эшҡыуарлығының Рәсәй иҡтисадында үҙенсәлекле йүнәлеш булыуын билдәләне.
Башҡортостандың Ҡатын-ҡыҙҙар союзы рәйесе Рәшиҙә Солтанова гүзәл заттарҙы үҙ кандидатураларын һайлау органдарына, йәмәғәт ойошмаларына ҡыйыуыраҡ тәҡдим итергә саҡырҙы. Уның фекеренсә, Европа илдәрендәге кеүек власть органдарында, сәйәсәттә ҡатын-ҡыҙҙар күберәк булырға тейеш.
Республиканың Эшҡыуар ҡатын-ҡыҙҙар ассоциацияһы рәйесе Алла Кузьмина эшҡыуарҙарға ваҡыт табып, был конкурста ҡатнашыуҙары өсөн рәхмәтен белдерҙе.
— Үҙ йондоҙоғоҙға ышанығыҙ һәм һәр ваҡыт ҡатын-ҡыҙ булып ҡалығыҙ! — тип өҫтәне ул.
Конкурста ҡатын-ҡыҙҙар үҙҙәре һәм үҙ бизнестары тураһында һөйләне, шулай уҡ жюри ағзаларына етештереү күрһәткестәре һәм предприятие ҡаҙаныштары теркәлгән папкаларын тәҡдим итте.
Барлыҡ ҡатнашыусылар дипломдар менән бүләкләнде, ә номинацияларҙа еңеүселәр ҡиммәтле бүләктәр ҙә алды.
«Бизнес корифейы» номинацияһында К.Г.Фәрхетдинов исемендәге ауыл хужалығы етештереү кооперативы рәйесе Лилиә Кәшфуллина (Туймазы районы) еңеү яуланы. «Йыл меценаты» тип «Ҡатын-ҡыҙ сәләмәтлеге» клиникаһының «Медицина технологиялары үҙәге» яуаплылығы сикләнгән йәмғиәте директоры Эльза Фазлыева (Өфө ҡалаһы) билдәләнде. «Кадрҙар барыһын да хәл итә» номинацияһында Благовещен районы Яңы Надеждин ауылы урта мәктәбе директоры Елена Бурмистрова еңеүсе булды. «Ҡатын-ҡыҙ башланғысы» номинацияһында «Спринт» типографияһы етәксеһе Анжелика Сухарева (Стәрлетамаҡ ҡалаһы) беренсе булды. «Бизнес-обзор» гәзитенең генераль директоры һәм баш мөхәррире Роза Хузина (Өфө ҡалаһы) «Ышаныслы партнер» тип табылды. «Яңы быуын директоры» тип Стәрлетамаҡ ҡалаһы Эшҡыуарҙар ассоциацияһының башҡарыусы директоры Дилара Халикова танылды. «Эш стиле өлгөһө» номинацияһында «Ювента-Лореаль» яуаплылығы сикләнгән йәмғиәте директоры Елена Абакачева (Стәрлетамаҡ ҡалаһы) еңеү яуланы. «Дюртюлистройдеталь» яуаплылығы сикләнгән йәмғиәте директоры Мәүлиҙә Иҙрисова «Йыл бизнес-асышы» тип табылды. «Сифат менән идара итеү өлкәһендәге ҡаҙаныштар өсөн» номинацияһында крәҫтиән-фермер хужалығы башлығы Рәмилә Сәмиғуллинаға (Шаран районы) етеүселәр булманы. Һәм, ниһайәт, ауыл биләмәһе башлығы Галина Князева (Благовещен районы) «Дәүләт хеҙмәткәре» номинацияһында еңеүсе булды.
Хәҙер инде конкурстың төбәк этабында еңеүселәр федераль этапта ҡатнашыу өсөн тәҡдим ителәсәк, сара алдағы йылдың мартында Мәскәүҙә үтәсәк.


text:
Өфө урамдарында Рәсәй фильмдарынан һүҙҙәр яҙылған баннерҙар барлыҡҡа килдеФото: Олег Яровиков
Өфө урамдарында Рәсәй фильмдарынан һүҙҙәр яҙылған баннерҙар барлыҡҡа килде
Өфө урамдарында Рәсәй фильмдарынан һүҙҙәр яҙылған баннерҙар барлыҡҡа килдеФото: Олег Яровиков
ӨФӨ, 2016 йыл, 14 ғинуар. /«Башинформ» мәғлүмәт агентлығы, Ләйлә Аралбаева/.
Өфө урамдарында Рәсәй фильмдарынан һүҙҙәр яҙылған баннерҙар барлыҡҡа килде. Салауат Юлаев проспектында, Баҡалы, Пушкин һәм башҡа урамдарҙа совет һәм Рәсәй фильмдарында яңғыраған ҡанатлы һүҙҙәрҙе күрергә мөмкин. Улар — Леонид Гайдайҙың «Бриллиант ҡул», «Иван Васильевич һөнәрен алмаштыра» комедиялары, Сергей Бодровтың «Брат-2» һәм Оксана Бычкованың «Питер FM» фильмдары. Һәр баннерҙа «Беҙҙең ғәҙел кино», «Беҙҙең яҡшы кино», «Беҙҙең дөрөҫ кино», «Беҙҙең матур кино» слогандарының береһе яҙылған.
«Рәсәй киноһы — ул ниндәйҙер изге, яҡты һәм яҡын. Цитаталарҙы ла шунан сығып һайланыҡ», — тине «UFAGRA» агентлығының креатив директоры Дмитрий Левашов.
«Ҡала рекламаһы» муниципаль ҡаҙна учреждениеһында хәбәр итеүҙәренсә, баннерҙар буш, коммерция фирмалары һатып алмаған щиттарҙа урынлаштырыла. «Башҡортостан» киностудияһына ла башҡорт фильмдарынан фекерҙәр тәҡдим итеү тураһында һорау ебәрелгән.
Баннерҙар илдә һәм Башҡортостанда иғлан ителгән Рәсәй киноһы йылына арналған. 2015 йылда республиканың баш ҡалаһын яҙыусыларҙың һәм шағирҙарҙың ҡанатлы һүҙҙәре биҙәне.


text:
Марат Мәһәҙиев: Ҡағиҙә боҙған һыу инеүселәргә яза биреләсәк
Бөгөн Рәсәй Ғәҙәттән тыш хәлдәр министрлығының БР буйынса Баш идаралығы ағымдағы йылдың алты айына йомғаҡ яһау буйынса сбор үткәрҙе.
— Дөйөм алғанда һөҙөмтәләр яҡшы, — тип белдерҙе брифингта РФ Ғәҙәттән тыш хәлдәр министрлығының БР буйынса Баш идаралығы начальнигы Марат Мәһәҙиев. — Әле беҙ идара системаһын камиллаштырыу өҫтөндә эшләйбеҙ: берҙәм диспетчер хеҙмәте ойошторабыҙ. Проблемалы райондар бар, әлбиттә, әммә һөҙөмтәлә барыһы ла хәл ителәсәк. Барлыҡ бүлексәләр менән видеоконференция режимында аралаша алабыҙ. Рәсәй Ғәҙәттән тыш хәлдәр министрлығынан яңы техник характеристикалы автомашиналар ҡайтарылыуын көтәбеҙ.
Ғәҙәттән тыш хәлдәр министрлығы хеҙмәткәрҙәре өсөн йыл ябай булманы: йәйге ҡоролоҡ янғындар иҫәбен арттырҙы. Хөкүмәт өҫтәмә хәүефһеҙлек сараларын күҙаллаған янғынға ҡаршы махсус режим индерҙе. Ярты йыл эсендә 2257 янғын үтте (сағыштырыу өсөн: уҙған йылда — 2202), 169 кеше һәләк булды, 180 —йәрәхәттәр алды. Янғын мәлендә ут һүндереүселәр 847 кешене һәм 660 миллион һумдан ашыу суммалыҡ матди ҡиммәттәрҙе ҡотҡарҙы.
2010 йылдың беренсе ярты йыллығында һыуҙа 67 кеше һәләк булды. Быйылғы йылда һәр муниципалитет үҙенең пляжын билдәләп, уны хәүефһеҙлек ҡағиҙәләренә ярашлы йыһазландырырға бурыслы ине. Был һыуҙа бәхетһеҙлек осраҡтарын профилактикалауҙа ҙур роль уйнаны. 90 проценттан ашыу ғәҙәттән тыш хәл һыу инеү өсөн тәғәйенләнмәгән урында булған, һәм шуларҙың яртыһынан күберәгендә һыу инеүселәрҙең айыҡ булмауы асыҡланған.
Ҡотҡарыусылар йәнә тәғәйенләнмәгән урындарҙа, ҡалҡыуыстарҙан үтеп, спиртлы эсемлектәр ҡулланғандан һуң һыу инеүселәргә штрафтарҙы ярайһы арттырған (хәҙер 300-ҙән 500 һумға тиклем) «Административ хоҡуҡ боҙоуҙар тураһында» республика законына индерелгән үҙгәрештәр ҙә быйыл йәй үҙ ролен үтәренә өмөтләнә.


text:
2012 йыл башынан алып республикала 470 вакансиялар йәрминкәһе ойошторолған
2012 йылдың ғинуарынан алып ноябренә тиклем Башҡортостанда 470 вакансиялар йәрминкәһе үткәрелгән, унда 99 меңгә яҡын кеше ҡатнашҡан.
Өфөлә генә был ваҡыт эсендә 62 вакансиялар йәрминкәһе ойошторолған. «Башинформ» агентлығына Өфөнөң Халыҡ мәшғүллеге үҙәгенең предприятиелар менән бәйләнештәр бүлеге мөдире Ирина Турчина хәбәр итеүенсә, уларҙа 1300-ҙән ашыу предприятие һәм ойошма ҡатнашҡан.
— 2012 йыл башынан алып беҙҙең менән ойошторолған вакансиялар йәрминкәләрендә Өфөнән эш тәҡдим итеүселәр 31 меңдән ашыу буш эш урыны тураһында мәғлүмәт тәҡдим итте. Ағымдағы йылдың 11 айы эсендә уларҙа 37 меңдән ашыу кеше ҡатнашты. Уларҙың биш меңгә яҡыны ошо йәрминкәләр ярҙамында эшкә урынлашты, — тип хәбәр итте Ирина Турчина.


text:
Саҡмағош районы Башҡортостанда һауым буйынса беренсе урында килә
Саҡмағош районы малсылары Башҡортостанда тәүгеләрҙән булып 2013 йыл башынан алып һәр һыйырҙан 2000 килограмм һөт һауып алған. Әлеге ваҡытта бында һәр һыйырҙан 2047 килограмм һөт һауылған. Был хаҡта БР Ауыл хужалығы министрлығының матбуғат хеҙмәтенән хәбәр иттеләр.
Икенсе урында — Стәрлетамаҡ районы хужалыҡтары (йыл башынан алып һәр һыйырҙан 1999 килограмм һөт һауылған), өсөнсөлә — Тәтешле районы (1843 кг), дүртенселә – Өфө районы (1758 кг) һәм бишенсе урында Мәләүез районы малсылары (1754 кг) килә.
Дөйөм алғанда республика буйынса йыл башынан алып һәр һыйырҙан уртаса 1316 килограмм һөт һауып алынған.
Әлеге ваҡытта һәр һәүкәштән көн һайын уртаса 11,7 кг һөт һауыла. Иң күп һөт Стәрлетамаҡ (16,6 кг), Мәләүез (16,2 кг) һәм Саҡмағош (15,8 кг) райондарында етештерелә.
Шул уҡ ваҡытта Башҡортостанда тулайым һауым 2013 йыл башынан алып 471,9 мең тоннанан ашыу тәшкил итә. Шуларҙың яҡынса 218,4 меңе ауыл хужалығы предприятиеларына һәм фермер хужалыҡтарына тура килә.
Ошо уҡ ваҡыт эсендә 210 мең тонна һөт һатылған, шуларҙың 192,4 меңе ауыл хужалығы предприятиелары һәм фермер хужалыҡтары менән һатылған.